(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΙΓ΄

Παρασκευή 28 Απριλίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από τη Σερβία φιλοξενούμενοι από το Αμερικάνικο Κολλέγιο Pirce, το 3ο Δημοτικό Σχολείο Παλαιού Φαλήρου και το 14ο Δημοτικό Σχολείο Σταυρούπολης Θεσσαλονίκης, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Συζήτηση επικαίρων ερωτήσεων:  
 α) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης:  
 i. σχετικά με την απόδοση συντάξεων χηρείας για συζύγους πεσόντων στρατιωτικών εν ώρα υπηρεσίας, σελ.   
 ii. σχετικά με την άμεση έκδοση εγκυκλίου για την μη περικοπή των συντάξεων (ανεξαρτήτως ταμείου) λόγω αγροτικής δραστηριότητας ή επιδότησης που προϋπήρχε της 12ης Μαΐου του 2016, σελ.   
 β) Προς την Υπουργό Πολιτισμού και Αθλητισμού:  
 i. σχετικά με το Α΄ Αρχαίο Θέατρο της Λάρισας και την επ’ αυτού στρατηγική του Υπουργείου Πολιτισμού και Αθλητισμού, σελ.   
 ii. σχετικά με την άμεση αποκατάσταση των ζημιών στο Τέμενος Βαγιαζήτ στο Διδυμότειχο, ύστερα από την καταστροφική πυρκαγιά της 22ης Απριλίου, σελ.   
 iii. με θέμα «αδικαιολόγητη καθυστέρηση του Υπουργείου στο αίτημα του Δήμου Κιλκίς για την ανάληψη του έργου «Συντήρηση και Αναβάθμιση του Εθνικού Σταδίου Κιλκίς»», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομίας και Ανάπτυξης: «Εξωδικαστικός μηχανισμός ρύθμισης οφειλών επιχειρήσεων και άλλες διατάξεις», σελ.   
2. Συζήτηση επί της κατάθεσης της τροπολογίας 1027/15, σελ.   
3. Αιτήσεις ονομαστικής ψηφοφορίας επί του σχεδίου νόμου του Υπουργείου Οικονομίας και Ανάπτυξης:   
 α) Βουλευτών του Συνασπισμού Ριζοσπαστικής Αριστεράς επί της αρχής, των άρθρων και των τροπολογιών του σχεδίου νόμου, σελ.   
 β) Βουλευτών της Νέας Δημοκρατίας επί της τροπολογίας 1027/15, σελ.   
 γ) Βουλευτών της Δημοκρατικής Συμπαράταξης ΠΑΣΟΚ-ΔΗΜΑΡ καθώς και από τους Ανεξάρτητους Βουλευτές κ.κ. Γ. Καρρά και Θ. Θεοχάρη επί της τροπολογίας 1027/15, σελ.   
4. Ονομαστική ψηφοφορία επί της αρχής, των άρθρων και των τροπολογιών του σχεδίου νόμου του Υπουργείου Οικονομίας και Ανάπτυξης: «Εξωδικαστικός μηχανισμός ρύθμισης οφειλών επιχειρήσεων και άλλες διατάξεις» από Βουλευτές του Συνασπισμού Ριζοσπαστικής Αριστεράς, σελ.   
5. Επιστολικές ψήφοι επί της ονομαστικής ψηφοφορίας, σελ.

ΠΡΟΕΔΡΟΣ

ΒΟΥΤΣΗΣ Ν. , σελ.

ΠΡΟΕΔΡΕΥΟΝΤΕΣ

ΛΥΚΟΥΔΗΣ Σ. , σελ.

ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΜΥΡΑΣ Γ. , σελ.  
ΒΟΥΤΣΗΣ Ν. , σελ.  
ΔΕΝΔΙΑΣ Ν. , σελ.  
ΚΑΝΕΛΛΗ Γ. , σελ.  
ΛΟΒΕΡΔΟΣ Α. , σελ.  
ΜΗΤΣΟΤΑΚΗΣ Κ. , σελ.  
ΜΠΟΥΡΑΣ Α. , σελ.  
ΤΣΙΠΡΑΣ Α. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί των επικαίρων ερωτήσεων:  
ΒΑΓΕΝΑ Ά. , σελ.  
ΒΑΣΙΛΕΙΑΔΗΣ Γ. , σελ.  
ΓΕΩΡΓΑΝΤΑΣ Γ. , σελ.  
ΓΙΑΚΟΥΜΑΤΟΣ Γ. , σελ.  
ΔΗΜΟΣΧΑΚΗΣ Α. , σελ.  
ΚΕΓΚΕΡΟΓΛΟΥ Β. , σελ.  
ΚΟΝΙΟΡΔΟΥ Λ. , σελ.  
ΠΕΤΡΟΠΟΥΛΟΣ Α. , σελ.  
  
Γ. Επί της κατάθεσης της τροπολογίας 1027/15:  
ΑΜΥΡΑΣ Γ. , σελ.  
ΔΕΝΔΙΑΣ Ν. , σελ.  
ΖΑΡΟΥΛΙΑ Ε. , σελ.  
ΚΑΜΜΕΝΟΣ Π. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΛΕΒΕΝΤΗΣ Β. , σελ.  
ΛΟΒΕΡΔΟΣ Α. , σελ.  
ΜΗΤΣΟΤΑΚΗΣ Κ. , σελ.  
ΤΣΙΠΡΑΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΙΓ΄

Παρασκευή 28 Απριλίου 2017

Αθήνα, σήμερα στις 28 Απριλίου 2017, ημέρα Παρασκευή και ώρα 10.25΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΝΙΚΟΛΑΟΥ ΒΟΥΤΣΗ**.

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομίας και Ανάπτυξης: «Εξωδικαστικός μηχανισμός ρύθμισης οφειλών επιχειρήσεων».

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Πρόεδρε, θα ήθελα τον λόγο.

**ΠΡΟΕΔΡΟΣ (Νικόλαος Βούτσης):** Η συνεδρίαση είναι μόνο για την ψηφοφορία, αλλά ο Πρόεδρος της Αξιωματικής Αντιπολίτευσης ζητάει τον λόγο.

Παρακαλώ πολύ, πείτε κάτι και ενδεχομένως θα πω κι εγώ…

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θέλω κι εγώ να πάρω τον λόγο.

**ΠΡΟΕΔΡΟΣ (Νικόλαος Βούτσης):** Όχι, όχι…

**ΑΝΔΡΕΑΣ ΛΟΒΕΡΔΟΣ:** Δεν υπάρχει «όχι». Αφήστε τα αυτά. Χθες το βράδυ έγιναν απαράδεκτα πράγματα εδώ!

**ΠΡΟΕΔΡΟΣ (Νικόλαος Βούτσης):** Σας παρακαλώ πολύ, κύριε Λοβέρδο…

(Θόρυβος στην Αίθουσα)

**ΑΝΔΡΕΑΣ ΛΟΒΕΡΔΟΣ:** Αυτά που έγιναν χθες το βράδυ ήταν απαράδεκτα.

**ΠΡΟΕΔΡΟΣ (Νικόλαος Βούτσης):** Κύριε Λοβέρδο, χθες το βράδυ τέλειωσε αυτό. Καταλάβατε, κύριε Λοβέρδο;

**ΑΘΑΝΑΣΙΟΣ ΜΠΟΥΡΑΣ:** Όχι, δεν έχει τελειώσει. Πάρτε τα Πρακτικά.

**ΠΡΟΕΔΡΟΣ (Νικόλαος Βούτσης):** Σας παρακαλώ πολύ, δεν έχετε τον λόγο και δεν θα πάρετε τον λόγο.

**ΑΝΔΡΕΑΣ ΛΟΒΕΡΔΟΣ:** Θα πάρω τον λόγο, γιατί δικαιούμαι να πάρω τον λόγο.

**ΠΡΟΕΔΡΟΣ (Νικόλαος Βούτσης):** Δεν δικαιούστε να πάρετε τον λόγο. Σήμερα θα γίνει μόνο ψηφοφορία.

**ΑΝΔΡΕΑΣ ΛΟΒΕΡΔΟΣ:** Δικαιούμαι να πάρω τον λόγο.

**ΠΡΟΕΔΡΟΣ (Νικόλαος Βούτσης):** Το γνωρίζετε ότι δεν δικαιούστε. Επίσης, γνωρίζετε ότι δεν μπορεί η Αίθουσα του Κοινοβουλίου να είναι συνεχώς σε μία κατάσταση τέτοιας έντασης.

**ΑΝΔΡΕΑΣ ΛΟΒΕΡΔΟΣ:** Δεν μπορείτε να κλείνετε τα μικρόφωνα όταν μιλάνε οι Βουλευτές.

**ΠΡΟΕΔΡΟΣ (Νικόλαος Βούτσης):** Παρακαλώ, κύριε Λοβέρδο.

Κύριε Μητσοτάκη, έχετε τον λόγο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Πρόεδρε, χθες στις 10.00΄ η ώρα σας επισκέφθηκα και σας παρέδωσα μία εξασέλιδη επιστολή με την οποία παρουσιάζω αναλυτικά τον προβληματικό τρόπο με τον οποίο νομοθετεί το ελληνικό Κοινοβούλιο.

Στάθηκα ιδιαίτερα στο ζήτημα της κατάθεσης εκπρόθεσμων τροπολογιών, είτε βουλευτικών είτε υπουργικών, χωρίς καμμία έγκριση από το Γενικό Λογιστήριο του Κράτους, οι οποίες γίνονται αποδεκτές, χωρίς καμμία απολύτως εξήγηση, από τους αρμόδιους Υπουργούς.

Μισή ώρα μετά πήγατε προσωπικά στους κοινοβουλευτικούς συντάκτες και συμφωνήσατε ότι πράγματι υπάρχει ζήτημα με την κατάθεση των εκπρόθεσμων τροπολογιών. Μία ώρα μετά Βουλευτής του ΣΥΡΙΖΑ καταθέτει την ίδια τροπολογία η οποία είχε κατατεθεί πριν από έναν χρόνο, η οποία γίνεται αποδεκτή μισή ώρα μετά από την αρμόδια Υφυπουργό και το βράδυ από τον αρμόδιο Υπουργό, χωρίς καμμία απολύτως εξήγηση.

Δεν θα σταθώ στο περιεχόμενο της τροπολογίας, αν και προφανώς εγείρει πολλά ερωτηματικά γιατί αυτήν τη στιγμή διαγράφονται προστίματα από λαθρεμπόριο, ποια είναι η επιβάρυνση για το Γενικό Λογιστήριο του Κράτους…

(Θόρυβος από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Παρακαλώ, κάντε ησυχία.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** …γιατί, εν πάση περιπτώσει, αυτή η τροπολογία…

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Ένα λεπτό, κύριε Μητσοτάκη.

Παρακαλώ καθίστε κάτω. Κύριε Γαβρόγλου, κύριε Παπαδόπουλε, καθίστε κάτω σας παρακαλώ. Γίνεται διαδικασία. Καθίστε κάτω και κάντε ησυχία όλοι.

Συνεχίστε, κύριε Μητσοτάκη.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Εγείρονται, λοιπόν, πολλά ερωτήματα γιατί αυτή η τροπολογία γίνεται αποδεκτή, χωρίς να δοθεί καμμία απολύτως εξήγηση από την Κυβέρνηση.

Κύριε Πρόεδρε, προσωπικά σας καλώ να προστατέψετε το κύρος του Κοινοβουλίου. Σας καλώ να ζητήσετε από την Κυβέρνηση, αφού ο ίδιος ο Πρωθυπουργός δεν παίρνει την πρωτοβουλία να αποσύρει την τροπολογία, να το κάνει με δική σας παρότρυνση. Δεν είναι δυνατόν να συνεχίζεται άλλο αυτή η κατάσταση, κυρίες και κύριοι συνάδελφοι. Είναι απαράδεκτο αυτό το οποίο συμβαίνει σήμερα στη Βουλή.

(Θόρυβος από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Κάντε ησυχία, σας παρακαλώ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Αν δεν μπορείτε να συμπεριφερθείτε με αίσθημα καθήκοντος, τουλάχιστον μην κρύβετε τον αυταρχισμό εκείνων που επείγονται να γίνουν καθεστώς.

Κύριε Πρόεδρε, προστατέψτε το κύρος του Κοινοβουλίου. Θα σας παρακαλούσα να τοποθετηθείτε εδώ πέρα σήμερα, στην Αίθουσα, για όλα αυτά τα οποία κατήγγειλα χθες. Επιτέλους, καλώ την Κυβέρνηση και τον Πρωθυπουργό προσωπικά, είτε να αποσύρει την τροπολογία είτε να δώσει επαρκείς εξηγήσεις σε ποιον αφορά η συγκεκριμένη διάταξη.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Θέλω να σας πω ευθέως ότι χθες ο αρμόδιος Υπουργός έδωσε σαφείς εξηγήσεις για το τι κατά τη γνώμη του ισχύει απολύτως σε σχέση με αυτήν την τροπολογία και με βάση ποιο σκεπτικό την αποδέχεται. Αυτά είναι καταγεγραμμένα στα Πρακτικά, όπως επίσης καταγεγραμμένη στα Πρακτικά είναι όλη η χθεσινοβραδινή διαδικασία, που δεν ήταν η καλύτερη δυνατή από πλευράς κλίματος. Η συνεδρίαση έκλεισε χθες το βράδυ. Έκλεισε και με δήλωση του Προεδρεύοντος, του κ. Κρεμαστινού, ο οποίος έκανε άψογα τη διαδικασία. Ο κ. Κρεμαστινός έκανε στη συνέχεια δήλωση, επειδή υπήρχε παρερμηνεία για το «έκλεισε - δεν έκλεισε» από Βουλευτές που είχαν πάει στους δημοσιογράφους.

Τυπικά, λοιπόν, και σωστά η διαδικασία αυτή έχει περαιωθεί. Προφανώς, επειδή πρόκειται περί πολιτικού ζητήματος, το οποίο θέτει ο Αρχηγός της Αξιωματικής Αντιπολίτευσης, τον λόγο έχει ο Πρωθυπουργός ως πολιτικό ζήτημα και όχι ως διαδικαστικό ζήτημα να το αντιμετωπίσουμε.

Κύριε Πρωθυπουργέ, έχετε τον λόγο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Και διαδικαστικό ζήτημα, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Ως προς το διαδικαστικό…

**ΝΙΚΟΛΑΟΣ ΞΥΔΑΚΗΣ:** Δεν ήταν διαδικαστικό. Έλεος!

**ΠΡΟΕΔΡΟΣ (Νικόλαος Βούτσης):** Παρακαλώ, κύριε Ξυδάκη, δεν έχετε τον λόγο.

Κύριε Πρόεδρε, ως προς τη διαδικασία, η ευθύνη είναι του Προεδρείου του Σώματος. Την αναλαμβάνουμε. Την αναλαμβάνω κι εγώ προσωπικά. Οι ενστάσεις σας κατεγράφησαν, καθώς και η κριτική σας. Την λαμβάνω υπ’ όψιν μου. Σας ευχαριστώ.

Κύριε Πρωθυπουργέ, έχετε τον λόγο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Πρόεδρε, θα λάβω τον λόγο για να απαντήσω όχι τόσο σε όσα είπε πριν από λίγο ο κ. Μητσοτάκης -και σε αυτά βεβαίως-, αλλά σε όσα από χθες έχει δημοσίως, με την επίσκεψή του σε εσάς, αναφέρει σε σχέση με τη λειτουργία την κοινοβουλευτική.

Βεβαίως, δεν είμαι περισσότερα χρόνια από εσάς, κύριε Μητσοτάκη, σε αυτήν τη Βουλή, όμως ζήσαμε μαζί, από αυτά εδώ τα έδρανα, την κοινοβουλευτική διαδικασία από το 2009 και μετά. Έχουμε εμπειρία και γνωρίζουμε. Κυρίως, ζήσαμε μαζί τη διακυβέρνηση του κ. Σαμαρά, που ως Πρωθυπουργός δεν είχε έλθει στη Βουλή να απαντήσει ούτε σε μία ερώτηση. Σε κανέναν! Σε κανέναν, όχι μόνο στον Αρχηγό της Αντιπολίτευσης. Ήταν μία διαδικασία fast track, ψεκάστε, σκουπίστε, τελειώσατε, με δεκάδες πράξεις νομοθετικού περιεχομένου. Δεν τα ξεχνάμε αυτά. Ήταν δεκάδες οι πράξεις νομοθετικού περιεχομένου. Είχατε σπάσει όλα τα ρεκόρ! Μιλάτε, λοιπόν, εσείς τώρα για τροπολογίες; Ξεχνάει αυτό το Σώμα και ο ελληνικός λαός τις νυχτερινές τροπολογίες με τις οποίες δίνατε ασυλία στους τραπεζίτες που αποφάσιζαν τα θαλασσοδάνεια σας; Ξεχνάει ο ελληνικός λαός και το Σώμα τις τροπολογίες εκείνες με τις οποίες σβήνατε χρέη επιχειρηματιών από πρόστιμα; Τα ξεχνάμε αυτά; Τα ξεχνάμε;

(Γέλωτες και χειροκροτήματα στην Αίθουσα)

Χειροκροτάτε! Χειροκροτάτε!

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Κάντε λίγο ησυχία. Κύριε Γεωργιάδη!

(Θόρυβος από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Γεωργιάδη, καθίστε κάτω.

(Θόρυβος από τις πτέρυγες του ΣΥΡΙΖΑ και των ΑΝΕΛ)

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Κύριε Γεωργιάδη! Κύριε Γεωργιάδη!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Γεωργιάδη, εδώ δεν είναι στούντιο για τηλεπωλήσεις. Εδώ είναι η Βουλή. Εδώ έχει κανόνες!

(Θόρυβος από την πτέρυγα της Νέας Δημοκρατίας)

Εδώ έχει κανόνες, κύριε Γεωργιάδη! Δεν είναι στούντιο τηλεπωλήσεων!

**ΠΡΟΕΔΡΟΣ (Νικόλαος Βούτσης):** Με συγχωρείτε, κύριε Πρωθυπουργέ.

Κύριε Γεωργιάδη, πρώτον δεν γράφεται τίποτα στα Πρακτικά. Δεύτερον, σας έχω επισημάνει και προσωπικά ότι δεν μιλάμε εδώ μέσα διαφορετικά από ό,τι επιβάλει η συζήτηση. Και καταλαβαίνετε τι εννοώ: τον ενικό και αυτό το ύφος. Μην το επαναλάβετε, σας παρακαλώ πάρα πολύ. Προσωπικά σας το λέω. Δεν σας αξίζει.

Κύριε Πρωθυπουργέ, έχετε τον λόγο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Έρχομαι τώρα στο θέμα που έθεσε ο κ. Μητσοτάκης.

Για να κλείσω, λοιπόν, αυτήν τη συζήτηση, η κοινοβουλευτική λειτουργία κανείς δεν λέει ότι είναι πάντοτε ανέφελη, κανείς δεν λέει ότι δεν πρέπει όλοι να προσπαθήσουμε να τη βελτιώσουμε. Εγώ προσωπικά θα ήθελα οι Υπουργοί να είναι πάντα εδώ για να απαντούν στις ερωτήσεις. Εγώ προσωπικά, όποτε μπορώ και όποτε δεν είμαι εκτός, βρίσκομαι σε ερωτήσεις όλων των Αρχηγών. Δεν μου έχει θέσει ποτέ ερώτηση Αρχηγός κόμματος και να μην έρθω εδώ να απαντήσω, κύριε Μητσοτάκη. Μπορείτε να λάβετε ενημέρωση και από το Προεδρείο της Βουλής και από τις διαδικασίες έτσι όπως έχουν εξελιχθεί όλα αυτά τα δύο χρόνια.

Θέλω, όμως, να πω, κύριε Μητσοτάκη, ότι όταν υπάρχει ένα θέμα ουσίας, δεν υπάρχει λόγος να βάζετε ζητήματα διαδικασίας. Χθες κατά τη διάρκεια της συζήτησης για τον νόμο που αφορά τον εξωδικαστικό συμβιβασμό, έναν πολύ κρίσιμο νόμο που νομίζω ότι θα μπορούσε να γίνει και μια πολύ ουσιαστική συζήτηση ακόμα και για βελτιώσεις, υπήρξε μία βουλευτική τροπολογία, η οποία έγινε δεκτή από τον Υπουργό. Τι λέει αυτή η βουλευτική τροπολογία, η οποία έγινε δεκτή από τον Υπουργό; Λέει κάτι το οποίο θα έπρεπε πρώτοι εσείς να είχατε επικροτήσει, διότι εσείς υποτίθεται ότι κόπτεστε για την επιχειρηματικότητα, για τις επενδύσεις και θέλετε να έρχονται να επενδύουν επενδυτές στην Ελλάδα για να υπάρχουν θέσεις εργασίας.

Γιατί, λοιπόν, σήμερα παίρνετε τον λόγο κατά παράβαση του Κανονισμού; Διότι όταν υπάρχει διαδικασία -όπως πολύ καλά γνωρίζετε- ονομαστικής ψηφοφορίας, δεν έχετε το δικαίωμα να πάρετε τον λόγο. Όμως, καλά έκανε ο Πρόεδρος της Βουλής και έδωσε τον λόγο.

Γιατί, λοιπόν, αρνείστε να συζητηθεί η ουσία; Σας προκαλώ, λοιπόν, εδώ να συζητηθεί η ουσία και όχι η διαδικασία. Εάν έχετε το θάρρος, να συζητήσετε την ουσία και όχι τη διαδικασία.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

(Θόρυβος από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Εσείς να μας πείτε ποια είναι η ουσία. Να μας πει ο κύριος Υπουργός ποια είναι η ουσία.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κλείνω, κύριε Πρόεδρε, με το εξής: Είναι προφανές ότι ο κ. Μητσοτάκης και η παράταξή του βρίσκονται σε ένα διαρκές βέρτιγκο από της 7 Απριλίου, όταν, παρ’ ελπίδα τους, έκλεισε η πολιτική συμφωνία. Τώρα κλείνει και η τεχνική συμφωνία και η χώρα βγαίνει από αυτήν τη θύελλα και από αυτόν τον κυκεώνα της χρεοκοπίας που εσείς την οδηγήσατε όλα τα τελευταία χρόνια με τη λεηλασία του εθνικού πλούτου.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Η αμηχανία σας και η αγωνία σας είναι έκδηλη. Μη έχοντας τι άλλο να κάνετε, μη έχοντας τι άλλο να πείτε, έρχεστε εδώ και δημιουργείτε επί της διαδικασίας ζητήματα, αποφεύγοντας, όμως, να μιλήσετε επί της ουσίας.

Είχα πει πολλές φορές σε αυτήν την Αίθουσα πως όταν θα κλείσει η δεύτερη αξιολόγηση και θα σταματήσει η δυνατότητα της τρομολαγνείας, θα σταματήσει η δυνατότητα να λέτε ότι έρχεται η καταστροφή και η καταστροφολογία θα γίνει πια γραφική, τότε και εσείς που διαρκώς θα ζητάτε εκλογές, θα είστε γραφικός.

Σήμερα αποδεικνύεται ότι είστε και γραφικός μέσα στην κοινοβουλευτική διαδικασία, κωλυσιεργώντας επί της διαδικασίας και όχι επί της ουσίας. Σας προκαλώ, λοιπόν, να μιλήσετε επί της ουσίας.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Πρόεδρε, παρακαλώ τον λόγο.

**ΠΡΟΕΔΡΟΣ (Νικόλαος Βούτσης):** Κύριε Πρόεδρε, έχετε τον λόγο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Πρώτον, κύριε Πρόεδρε της Κυβέρνησης, ο τρόπος λειτουργίας του Κοινοβουλίου δεν είναι ζήτημα διαδικασίας. Τα δε στοιχεία τα οποία έχω καταθέσει, είναι απολύτως καταλυτικά. Κανείς δεν ισχυριζόταν ότι και σε προηγούμενες κυβερνήσεις ο τρόπος λειτουργίας της Βουλής ήταν υποδειγματικός. Όμως, έχετε ξεπεράσει κάθε όριο και τα στοιχεία αυτά δεν αμφισβητούνται. Και αυτό αφορά και εσάς και τον Πρόεδρο της Βουλής.

Ερχόμαστε, λοιπόν, τώρα στην ουσία της τροπολογίας. Μα, δεν μιλήσατε, κύριε Τσίπρα, για την ουσία της τροπολογίας. Εάν πραγματικά αυτή η τροπολογία είχε σκοπό να προστατεύσει επενδυτές, οι οποίοι αποκτούν περιουσιακά στοιχεία του ελληνικού δημοσίου, γιατί έρχεται ως βουλευτική τροπολογία ενός Βουλευτή Κοζάνης; Γιατί δεν τη φέρνει ο ίδιος ο Υπουργός;

(Χειροκροτήματα από την πτέρυγα της Νέας Δημοκρατίας)

Και γιατί η ίδια τροπολογία…

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Τι σημασία έχει αυτό;

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Σας παρακαλώ, κάντε ησυχία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Σας προτείνω, λοιπόν, κύριε Τσίπρα μια συμβιβαστική λύση, η οποία φαντάζομαι ότι θα ικανοποιήσει και τους Βουλευτές της Συμπολίτευσης. Θα αποσύρετε την τροπολογία. Εξάλλου, δεν είναι κατεπείγουσα. Αυτό φαντάζομαι ότι το πιστοποιεί και ο Υπουργός σας. Έτσι δεν είναι; Είναι μια εκκρεμότητα η οποία πηγαίνει πίσω πολλά χρόνια. Θα την καταθέσετε ξανά ως υπουργική τροπολογία με Έκθεση του Γενικού Λογιστηρίου του Κράτους, όπως επιβάλλει το Σύνταγμα!

(Χειροκροτήματα από την πτέρυγα της Νέας Δημοκρατίας)

Και θα προσέλθουμε να συζητήσουμε για την ουσία. Θα μας εξηγήσετε, μιας και θέλετε να μιλήσουμε για την ουσία, εάν αυτή η τροπολογία αφορά συγκεκριμένη επένδυση η οποία έχει γίνει. Και αν κρίνουμε πραγματικά ότι με αυτόν τον τρόπο πρέπει να προστατεύσουμε τα συμφέροντα του επενδυτή και υπάρχει η απαραίτητη διαφάνεια, εδώ πέρα είμαστε για να τα συζητήσουμε όλα.

Εάν δεν το κάνετε αυτό, κύριε Τσίπρα, και υπονομεύετε τον τρόπο λειτουργίας του Κοινοβουλίου, αλλά εγείρονται και αυτονόητα ερωτηματικά για το ποιοι κρύβονται πίσω από τη συγκεκριμένη τροπολογία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ο κύριος Πρωθυπουργός έχει τον λόγο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Πρόεδρε, είχα μια απορία, αλλά τώρα κατάλαβα. Η αγωνία του κ. Μητσοτάκη είναι ότι η τροπολογία αυτή κατατέθηκε από Βουλευτή και όχι από Υπουργό. Και δεν ξέρω αν το πρόβλημά του είναι ότι ο Βουλευτής είναι από την Κοζάνη. Μάλλον, όμως, το πρόβλημά του είναι η υποτίμηση του ρόλου του Βουλευτή και της κοινοβουλευτικής διαδικασίας, πιστεύοντας ότι οι Βουλευτές δεν έχουν ρόλο σε αυτό το Κοινοβούλιο και δεν πρέπει να καταθέτουν τροπολογίες.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Το δεύτερο που κατάλαβα, κύριε Πρόεδρε, είναι ότι ο κ. Μητσοτάκης έχει μετανιώσει και θέλει να υπερψηφίσει την τροπολογία, διότι κατανοεί ότι καλό είναι το κοινοβουλευτικό παιχνιδάκι για τις εντυπώσεις, αλλά αύριο θα βγει και έξω από την Αίθουσα και όταν θα πάει να συναντήσει τους εργαζόμενους που κινδυνεύουν να απολυθούν, επειδή κάποιοι…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ποιοι είναι αυτοί; Πείτε μας, ποιοι είναι;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Σε πολλές επιχειρήσεις.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ήσυχα, παρακαλώ!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Όταν θα πάει να συναντήσει τους ίδιους τους Βουλευτές του, οι οποίοι κατανοούν ότι δεν μπορεί σε αυτήν τη χώρα να μην υπάρχουν νόμοι και κανόνες και δεν μπορεί σε αυτήν τη χώρα να γίνονται διαγωνισμοί και να έρχονται επενδυτές και να χρεώνονται πρόστιμα -και όχι προστίματα- τα οποία αφορούν…

(Θόρυβος από την πτέρυγα της Νέας Δημοκρατίας)

…διαχείριση των προηγούμενων διοικήσεων -διότι αυτό δεν συμβαίνει σε καμμία ευνομούμενη χώρα της Ευρωπαϊκής Ένωσης- τότε θα βρεθεί στη δυσκολία να μην μπορεί να υπερασπιστεί τη στάση του μέσα στη Βουλή.

Λυπάμαι πάρα πολύ, αλλά σήμερα αποδεικνύεται αυτό που έχω ξαναπεί: Η Νέα Δημοκρατία, μία παράταξη η οποία κυβέρνησε για πολλά χρόνια τον τόπο, μετατρέπεται σταδιακά σε ένα κόμμα διαμαρτυρίας που το μόνο που έχει να κάνει είναι να λέει «εκλογές, εκλογές, εκλογές για να έρθουμε στην εξουσία εμείς που λεηλατήσαμε και χρεοκοπήσαμε τον τόπο», χωρίς πρόταση εναλλακτική, χωρίς θέση, χωρίς στάση, χωρίς ευθύνη για το μέλλον της χώρας.

Και, βεβαίως, αυτό μπορεί να είναι θεμιτό για μία παράταξη η οποία θέλει να προσελκύει τη δυσαρέσκεια, θέλει να προσελκύει και να ψαρεύει στα θολά νερά της ακροδεξιάς με ακροδεξιά εξαπτέρυγα και φερέφωνα, δεν μπορεί, όμως, να είναι ούτε για τον τόπο ωφέλιμο ούτε για μια παράταξη που θέλει να είναι κυβερνώσα. Μπορεί για κόμματα του 3% και του 5% να είναι κάτι θεμιτό, όχι για σας, κύριε Μητσοτάκη. Λυπάμαι, λοιπόν, για τη συμπεριφορά σας!

Ζητώ, κύριε Πρόεδρε, να γίνει κανονικά η διαδικασία και να πάρουν όλοι τις ευθύνες τους, όλα τα κόμματα και όλοι οι Βουλευτές.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και μπορεί κάποιοι Βουλευτές της Νέας Δημοκρατίας να μην ψηφίσουν, αλλά τι να κάνουμε, κύριε Μητσοτάκη, έτσι έχει η κοινοβουλευτική διαδικασία!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Σταματήστε ένα λεπτό.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Πρόεδρε, θα ήθελα τον λόγο.

**ΠΡΟΕΔΡΟΣ (Νικόλαος Βούτσης):** Κύριε Μητσοτάκη,σας παρακαλώ, επειδή θέλουν να μιλήσουν και άλλοι επικεφαλής των κομμάτων...

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Για ένα λεπτό, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Ξεκινήστε εσείς με ένα λεπτό. Ύστερα θα πάρουν τον λόγο ο Πρόεδρος των Ανεξαρτήτων Ελλήνων κ. Καμμένος, ο κ. Λοβέρδος, ο κ. Αμυράς και ο κ. Καραθανασόπουλος και αμέσως μετά θα πάμε για ψηφοφορία.

Ορίστε, κύριε Μητσοτάκη, έχετε τον λόγο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Όταν, κύριε Τσίπρα, μιλήσατε για πρώτη φορά ως Πρωθυπουργός από αυτό το Βήμα, κλείσατε την ομιλία σας συγκινημένος, λέγοντας ότι είστε κάθε λέξη του Συντάγματος. Ορίζει ή δεν ορίζει το Σύνταγμα, κύριε Τσίπρα, ότι δεν μπορεί να γίνει δεκτή τροπολογία χωρίς Έκθεση του Γενικού Λογιστηρίου του Κράτους, ναι ή όχι; Απαντήστε τώρα! Τώρα απαντήστε εάν το Σύνταγμα και ο Κανονισμός της Βουλής το ορίζουν. Απαντήστε αντί να κρύβεστε!

(Χειροκροτήματα από την πτέρυγα της Νέας Δημοκρατίας)

Απαντήστε αντί να κρύβεστε με αυτόν τον απαράδεκτο τρόπο!

Και εν πάση περιπτώσει, πείτε μας…

(Θόρυβος – διαμαρτυρίες από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Κάντε ησυχία σας παρακαλώ.

Κύριε Πολάκη, κύριε Υπουργέ, σας παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Εντάξει.

Και επειδή ήταν ξεκάθαρο -το είπατε εν τη ρύμη του λόγου σας- ότι αυτή η ρύθμιση αφορά συγκεκριμένη επιχείρηση, γιατί δεν την λέτε; Ποια είναι; Ποια είναι η επιχείρηση η συγκεκριμένη την οποία αφορά αυτή η ρύθμιση; Γιατί παίζετε κρυφτούλι; Είναι στην Κοζάνη η επιχείρηση αυτή; Σας ρωτώ. Είναι στην Κοζάνη; Ούτε καν ο Βουλευτής στου οποίου την εκλογική περιφέρεια είναι η επιχείρηση δεν είχε το κουράγιο να καταθέσει την τροπολογία.

(Θόρυβος στην Αίθουσα)

**ΠΡΟΕΔΡΟΣ (Νικόλαος Βούτσης):** Παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Σας ζητώ, λοιπόν, για άλλη μια φορά -και ζητώ και από τα κόμματα της Αντιπολίτευσης να συναινέσουν στην πρόταση αυτή- το εξής: Εάν θέλουμε πραγματικά, κύριε Πρόεδρε, να κάνουμε μια πρόοδο στο επίπεδο του κοινοβουλευτικού διαλόγου, δεν έχετε παρά να αποσύρετε την τροπολογία, να την επανακαταθέσετε με Έκθεση του Γενικού Λογιστηρίου και να έρθει ο Υπουργός εδώ πέρα να εξηγήσει με λόγια σταράτα ποιους αφορά αυτή η τροπολογία. Διότι αλλιώς λυπάμαι, κύριε Τσίπρα, αλλά είστε υπόλογος διπλά. Είστε υπόλογος διότι αφ’ ενός υπονομεύετε με προσωπική σας ευθύνη την κοινοβουλευτική διαδικασία και είστε υπόλογος διότι αφήνετε να κρέμονται σκιές για χαριστικές ρυθμίσεις και για διαγραφές χρεών από λαθρεμπόρια που εγείρουν πολύ εύλογα ερωτήματα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Κύριε Καμμένο, έχετε τον λόγο για δύο λεπτά.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, δεν θα έπαιρνα τον λόγο, αλλά εκπλήσσομαι πραγματικά από τη θέση της Αξιωματικής Αντιπολιτεύσεως. Και επειδή είναι μικρός ο κόσμος, εγώ θα έλεγα στον κύριο Αρχηγό της Αξιωματικής Αντιπολιτεύσεως να ρωτήσει τους Βουλευτές της Νέας Δημοκρατίας, οι οποίοι εκλιπαρούσαν τον κ. Σαββίδη το 2013 να πάρει τις ΕΚΚΑ...

(Θόρυβος – διαμαρτυρίες από την πτέρυγα της Νέας Δημοκρατίας)

Γιατί δεν ρωτάτε τον κ. Κεδίκογλου, ο οποίος παρακαλούσε τότε και υποσχόταν...

**ΠΡΟΕΔΡΟΣ (Νικόλαος Βούτσης):** Παρακαλώ, όχι επιφωνήματα!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Γιατί, δεν ρωτάτε τους Βουλευτές της Νέας Δημοκρατίας της Μακεδονίας και της Θράκης, οι οποίοι παρακαλούσαν τον κ. Σαββίδη να μπει και να κάνει επένδυση σε κάποια να μην κλείσει;

Γιατί δεν ρωτάτε τι είχε υποσχεθεί τότε η κυβέρνηση και η Νέα Δημοκρατία;

Θα σας το πω εγώ, γιατί το θυμάμαι. Είχε υποσχεθεί όχι απλώς τη διαγραφή των παλαιών προστίμων της παλαιάς διοικήσεως -και πολύ σωστά- αλλά είχε υποσχεθεί κιόλας ότι τα μηχανήματα του νέου εξοπλισμού, τα οποία είχαν μπλοκάρει στα τελωνεία, θα έβγαιναν χωρίς καμμία υποχρέωση καταβολής προστίμου. Και τους εξαπάτησαν. Και έρχεται τώρα να καταθέσει ονομαστική ψηφοφορία για αυτά τα οποία δεν έπραξε όταν ήταν στην κυβέρνηση.

Και ποιο είναι το αποτέλεσμα; Από τότε μέχρι τώρα έγιναν τριάντα πέντε εκατομμύρια επενδύσεις. Το ελληνικό δημόσιο εισέπραξε 309.000.000 ευρώ σε φόρους, 89.000.000 το 2015.

Και αυτό που εμείς λέμε ακόμα παραπάνω σαν Ανεξάρτητοι Έλληνες είναι το εξής: Θα φέρουμε τροπολογία όπου για νέες επενδύσεις και νέους επενδυτές που μπαίνουν σε εταιρείες οι οποίες κλείνουν ή πάνε προς το κλείσιμο και πάνε να χάσουν οι άνθρωποι τις δουλειές τους, επενδύουν χρήματα όπως αυτά που μπήκαν, 24 εκατομμύρια αύξηση μετοχικού κεφαλαίου μόνο, πέραν των επενδύσεων, με απόδοση στο ελληνικό δημόσιο, βεβαίως και πρέπει να είναι θεσμοθετημένη η διαγραφή των προστίμων των παλαιότερων διοικήσεων. Περιμένουμε να φέρουμε επενδύσεις εδώ, όταν όποιος επενδύσει θα πρέπει να πληρώνει τις παλιές αμαρτίες τις παλαιάς διοικήσεως; Έτσι θα μπουν λεφτά στην Ελλάδα;

Λυπάμαι που το λέω και κλείνω με το εξής: Φοβάμαι πολύ ότι όπως είναι η στάση -δυστυχώς- κάποιων Ευρωβουλευτών, που προσπαθούν να μπλοκάρουν τη διαδικασία της λήξης αξιολόγησης μέσα στη Ευρωβουλή, πράττοντας αντεθνικά, το ίδιο κάνετε εδώ, προσπαθώντας να πλήξετε οποιαδήποτε επένδυση, ακόμα και τη μοναδική, την οποία εσείς φέρατε, φιλώντας κατουρημένες ποδιές τότε στον επενδυτή, τον κ. Σαββίδη. Ας ανοίξουν τα στόματα και ας μιλήσουν λοιπόν.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΟΣ (Νικόλαος Βούτσης):** Ευχαριστούμε.

**ΛΙΑΝΑ ΚΑΝΕΛΛΗ:** Τρίτο ημίχρονο ΠΑΟ-ΠΑΟΚ το κάνατε! Σοβαρή διαδικασία!

**ΠΡΟΕΔΡΟΣ (Νικόλαος Βούτσης):** Κυρία Κανέλλη, παρακαλώ πολύ! Κάντε ησυχία. Κυρία Κανέλλη, δυστυχώς, χθες δεν χρειάστηκε τρίτο ημίχρονο ούτε παράταση. Δυστυχώς, σας το λέω.

**ΛΙΑΝΑ ΚΑΝΕΛΛΗ:** Υποβοηθούμενη αυτοκτονία δεν υπάρχει.

**ΠΡΟΕΔΡΟΣ (Νικόλαος Βούτσης):** Κύριε Λοβέρδο, έχετε τον λόγο. Παρακαλώ πολύ να τοποθετηθείτε επί της ουσίας εκ μέρους της παράταξής σας και μην εγείρετε επιπλέον θέματα.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, καλή είναι η συζήτηση για τη λειτουργία της Βουλής και την εφαρμογή του Κανονισμού και αναγκαία και απαραίτητη, αλλά δεν είναι αυτό το ειδικό μας θέμα σήμερα. Σήμερα ήρθαμε εδώ με άλλο ειδικό θέμα, πολύ ειδικότερο και πολύ σοβαρό.

Το πρώτο θέμα, το ειδικό, το οποίο αντιμετωπίσαμε χθες όλη την ημέρα, είναι ότι είχαμε μια συζήτηση έντονη, εντονότατη για μια «ντροπολογία», μια τροπολογία της ντροπής, χαριστική, που η Βουλή έξω στους διαδρόμους έλεγε ποιον αφορά, που η συζήτηση για την ίδια τροπολογία πριν από έναν χρόνο εδώ, πάλι είχε κάνει κατανοητό ποιον αφορά. Ο αρμόδιος Υπουργός χθες, ο κ. Παπαδημητρίου, αλλά και ο προτείνων Βουλευτής έκαναν ότι δεν ήξεραν.

Έρχεται σήμερα ο Πρωθυπουργός να μιλήσει για κίνδυνο απόλυσης συγκεκριμένων υπαλλήλων -ξέρει ο Πρωθυπουργός- και να πάρει και την ευθύνη ο ίδιος για τη ρύθμιση αυτή, που έβαλαν Βουλευτή της να τη φέρει και τάχα η Κυβέρνηση να την αποδεχθεί. Ο κ. Καμμένος –ειλικρινέστερος- είπε ότι πρόκειται για τη «ΣΕΚΑΠ» και τη συγκεκριμένη επένδυση. Δηλαδή, είπε ο Πρωθυπουργός και ο Αρχηγός του δεύτερου κυβερνώντος κόμματος ότι η τροπολογία είναι φωτογραφία. Συγχαρητήρια!

Αυτό, όμως, εγείρει πολύ σοβαρό θέμα, που έχει να κάνει και με τη συνταγματικότητα της συγκεκριμένης ρύθμισης αλλά και με τον τρόπο που σκέφτεται η Κυβέρνηση και δημιουργεί υποψίες διαφθοράς, δηλαδή ευνοϊκούς όρους για κάποιες επενδύσεις που έχουν σχέση και με τα media, που έχουν σχέση και με πολλά, κύριε Πρόεδρε, που θα συμβούν τις επόμενες εβδομάδες.

Όμως, ενώ η συζήτηση επ’ αυτών φάνηκε χθες ότι θα μπορούσε να κλείσει, δημιουργήθηκε κι ένα ακόμα θέμα, για το οποίο, κύριε Πρόεδρε, πρέπει να πάρετε εσείς πρωτοβουλίες. Ενώ η συνεδρίαση πήγαινε να κλείσει και ο Προεδρεύων τότε ξεκίνησε να λέει ότι η συνεδρίαση έκλεισε, μου έδωσε στη συνέχεια τον λόγο, γιατί του είπα ότι ήθελα κάτι πριν κλείσει η συνεδρίαση και, υπάλληλός σας, αξιωματούχος της Βουλής, με δική σας επιλογή, Ειδικός Γραμματέας της Βουλής, και με κοινοβουλευτικά ανοίκειο τρόπο διέπραξε μια σειρά παραβάσεις που αφορούν τη λειτουργία της Βουλής, αλλά, δυστυχώς, για τον ίδιο και μια σειρά παραβάσεις που αφορούν συγκεκριμένες πτυχές του Ποινικού Κώδικα, όπως διατάραξη συνεδρίασης κοινοβουλευτικού κόμματος της Ολομέλειας της Βουλής, κλείνοντας τα μικρόφωνα.

Κύριε Πρόεδρε, αυτά είναι πρωτοφανή. Αν θέλετε μεθόδους Μαδούρο να πάτε στη Βενεζουέλα.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

(Θόρυβος - διαμαρτυρίες από τις πτέρυγες του ΣΥΡΙΖΑ και των ΑΝΕΛ)

Εδώ, όμως, είστε υποχρεωμένος -και με αυτό κλείνω- είστε υποχρεωμένος απέναντι σε αυτόν τον άνθρωπο που διορίσατε Ειδικό Γραμματέα της Βουλής να πάρετε όλες εκείνες τις θεσμικές πρωτοβουλίες που σχετίζονται με τη λειτουργία της Ολομέλειας, με τη λειτουργία της Βουλής γενικότερα, με τον οργανισμό των υπαλλήλων της Βουλής και με τον Ποινικό Κώδικα.

Αν δεν το κάνετε αυτό, είστε συνυπεύθυνος για την ασχημία που έγινε χθες το βράδυ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΟΣ (Νικόλαος Βούτσης):** Κύριε Λεβέντη, πριν πάρετε τον λόγο, θα ήθελα να πω κάτι, γιατί έχει κάποια σημασία κάποια πράγματα να απαντώνται επί της ουσίας.

Κύριε Λοβέρδο, παρακολούθησα όλη τη χθεσινή συνεδρίαση σε όλες της τις λεπτομέρειες, από την αρχή μέχρι το τέλος. Είμαι σε γνώση και των Πρακτικών και των δηλώσεων που έκανε ύστερα ο Προεδρεύων, ο οποίος άψογα τήρησε τη διαδικασία, όπως και ο κ. Βαρεμένος και ύστερα ο κ. Κρεμαστινός.

Η συνεδρίαση είχε λήξει -δύο φορές το είχε πει ο Προεδρεύων- και, όταν λήγει η συνεδρίαση, κατά τον Κανονισμό, και τα μικρόφωνα κλείνουν και το κανάλι κλείνει και όλοι κρατάμε τις ενστάσεις μας, ενδεχομένως για την επόμενη φορά.

Όχι απλώς δεν δέχομαι αυτό το οποίο λέτε ως αιτίαση για τον Ειδικό Γραμματέα της Βουλής, αλλά σας επαναλαμβάνω ότι είμαι απολύτως υπεύθυνος προσωπικά για το σύνολο της διαδικασίας, έτσι όπως περαιώθηκε χθες το βράδυ. Να το γνωρίζετε. Εξηγηθήκαμε δημοσίως. Σωστά θέσατε τις ενστάσεις σας και σας απαντώ εκ μέρους μου με απόλυτο τρόπο.

Κύριε Πρόεδρε, κύριε Λεβέντη, έχετε για τρία λεπτά τον λόγο.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κύριε Πρόεδρε, κύριε Πρόεδρε της Κυβέρνησης, κύριοι Υπουργοί, κυρίες και κύριοι Βουλευτές, μετά λύπης μου βλέπω ότι σε μια εποχή που χρειαζόταν μετριοπάθεια και συναίνεση αναπτύσσεται όξυνση και η όξυνση αυτή μεταδίδεται και στην κοινωνία.

Σε λίγες ημέρες θα καλέσουμε την κοινωνία να δεχθεί κάποια μέτρα. Πώς θα την καλέσουμε; Με αυτή τη διαιρεμένη Βουλή; Με το να βρίζει η μισή την άλλη μισή και να αφήνει υπονοούμενα;

Εν τω μεταξύ, έρχεται χθες μία τροπολογία, η οποία έχει μια λογική. Ποια λογική; Ότι ένας που πήρε κάποια επιχείρηση και δεν ήξερε κάποια χρέη, πώς θα επιβαρυνθεί με πρόστιμα; Έχει μια λογική. Ποιος θα αποφασίζει ποια επιχείρηση στη λογική αυτή, στον ευεργετικό αυτόν νόμο; Ποιος θα αποφασίζει; Πρέπει να εξηγηθείτε. Διότι, αλλιώς, εις την Αίθουσα αιωρούνται υποψίες και περισσότερο -αφήστε την Αίθουσα- εις την κοινωνία.

Είναι ασαφής ο νόμος, όπως τον ανέγνωσα. Λέει ότι ένας, αν δεν γνωρίζει κάποια χρέη, να απαλλάσσεται των χρεών. Ποιος θα τον απαλλάσσει; Δικαστήριο; Υπουργός; Πρωθυπουργός; Η Βουλή; Ποιος θα τον απαλλάσσει; Ανοίγουμε ένα παράθυρο, ένα πολύ κακό παράθυρο, εις τη Βουλή αυτή.

(Χειροκροτήματα από την πτέρυγα της Ένωσης Κεντρώων)

Επιπλέον, το σημαντικότερο που φοβάμαι είναι ότι σε δέκα ημέρες θα μας καλέσετε να ψηφίσουμε μέτρα που υποθηκεύουν την Ελλάδα, που αφορούν και τα εγγόνια μας ακόμη.

Με αυτή τη ρήξη, με αυτόν τον διχασμό θα ψηφίσουμε τα μέτρα αυτά, κύριε Πρωθυπουργέ και κύριε Μητσοτάκη; Αυτά είχα να πω.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθητές και μαθήτριες και τέσσερις εκπαιδευτικοί συνοδοί τους από τη Σερβία, φιλοξενούμενοι από το Αμερικάνικο Κολλέγιο Pierce.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Κοινοβουλευτικέ Εκπρόσωπε του ΚΚΕ, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Παρακολουθήσαμε μια πολύ αποκαλυπτική συζήτηση και ανταλλαγή απόψεων ανάμεσα στον Πρωθυπουργό και τον Πρόεδρο της Αξιωματικής Αντιπολίτευσης.

Τσακώνεστε για τα συμφέροντα των επιχειρηματιών, για το ποιος τα υπηρετεί καλύτερα, τη στιγμή που και η Νέα Δημοκρατία ως κυβέρνηση και ο ΣΥΡΙΖΑ σήμερα ως Κυβέρνηση τσακίζετε τους εργαζόμενους και τα δικαιώματά τους.

Με, δε, την ομιλία του Προέδρου των ΑΝΕΛ ανοίγετε τον ασκό του Αιόλου και σας προειδοποιούμε γι’ αυτό. Έχετε την ίδια πολιτική, έχετε την ίδια πρακτική, ακολουθείτε την ίδια κοινοβουλευτική διαδικασία: με κατεπείγοντα νομοσχέδια, με πράξεις νομοθετικού περιεχομένου, με τροπολογίες σκανδαλώδεις και φωτογραφικές. Πόσο πολύ μοιάζετε!

Γι’ αυτό, το μόνο που έχουμε να πούμε είναι ότι οι εργαζόμενοι, τα λαϊκά στρώματα, πρέπει να βγάλουν πολύ γρήγορα τα συμπεράσματά τους.

**ΠΡΟΕΔΡΟΣ (Νικόλαος Βούτσης):** Ευχαριστώ πολύ.

Τον λόγο έχει ο κ. Αμυράς, Κοινοβουλευτικός Εκπρόσωπος του Ποταμιού, και μετά θα κλείσουμε με την πλευρά της Κυβέρνησης.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, κι εγώ θέλω τον λόγο.

**ΠΡΟΕΔΡΟΣ (Νικόλαος Βούτσης):** Σας παρακαλώ πάρα πολύ, δεν έγινε κύκλος συζήτησης.

**ΝΙΚΟΛΑΟΣ ΔΕΝΔΙΑΣ:** Δεν μπορεί να μη μου δώσετε τον λόγο.Δημιουργήθηκε διαδικαστικό θέμα και δεν γίνεται να μη μου δώσετε τον λόγο.

**ΠΡΟΕΔΡΟΣ (Νικόλαος Βούτσης):** Κύριε Δένδια, σας παρακαλώ πάρα πολύ. Είναι παρόντες οι Πρόεδροι. Ο Πρόεδρος της Νέας Δημοκρατίας μίλησε τρεις φορές, μίλησε ο κ. Λεβέντης, μίλησε ο κ. Καμμένος.

(Θόρυβος από την πτέρυγα της Νέας Δημοκρατίας)

**ΝΙΚΟΛΑΟΣ ΔΕΝΔΙΑΣ:** Είναι διαδικαστικό, κύριε Πρόεδρε. Είναι δικαίωμα του κάθε Βουλευτή. Θα μου δώσετε ένα λεπτό να το αναπτύξω.

**ΠΡΟΕΔΡΟΣ (Νικόλαος Βούτσης):** Επιτρέψτε μου να σας πω ότι διαδικαστικό ζήτημα υπάρχει ως προς το εξής και μόνο. Το ότι έδωσα το δικαίωμα -ως όφειλα, κατά τη γνώμη μου, διότι ο διάλογος και η ουσία παίζει τον ρόλο- ενώ έχει κλείσει με κάθε έννοια η συνεδρίαση. Καταλάβατε;

**ΝΙΚΟΛΑΟΣ ΔΕΝΔΙΑΣ:** Καλώς το κάνατε. Τώρα έγινε.

**ΠΡΟΕΔΡΟΣ (Νικόλαος Βούτσης):** Έγινε.

**ΝΙΚΟΛΑΟΣ ΔΕΝΔΙΑΣ:** Καλώς έγινε, κατά τη γνώμη μου. Δεν μπορείτε να επανέλθετε και να πείτε ότι δεν συζητάμε.

**ΠΡΟΕΔΡΟΣ (Νικόλαος Βούτσης):** Κύριε Δένδια, όλα μπορούμε να τα πούμε, αρκεί να είναι επιχειρηματολογημένα. Όταν τα λέμε, λοιπόν, με επιχειρήματα, μπορούμε να τα πούμε όλα. Αλίμονο!Και μην ανεβάζετε τους τόνους.

**ΝΙΚΟΛΑΟΣ ΔΕΝΔΙΑΣ:** Δεν τους ανεβάζω, δεν έχω μικρόφωνο.

**ΠΡΟΕΔΡΟΣ (Νικόλαος Βούτσης):** Εντάξει, δεν πειράζει.

**ΝΙΚΟΛΑΟΣ ΔΕΝΔΙΑΣ:** Απλά, την ακοή σας υπηρετώ.

**ΠΡΟΕΔΡΟΣ (Νικόλαος Βούτσης):** Ευχαριστώ πολύ!

Κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, κυρίες και κύριοι συνάδελφοι, η ουσία αναδείχθηκε από μία ερώτηση που έκανε ο κύριος Πρωθυπουργός. Είπε: «Ξεχάσατε τις νυχτερινές τροπολογίες, με τις οποίες διαγράφονταν πρόστιμα από λαθρεμπόριο;».

Δεν το ξεχάσαμε, κύριε Πρωθυπουργέ. Αυτό ακριβώς κάνατε κι εσείς χθες, εννοώ την κυβερνητική σας πλειοψηφία. Διότι φέρατε μία βουλευτική τροπολογία με την οποία διαγράφονται πρόστιμα από λαθρεμπόριο σε μία εταιρεία.

(Θόρυβος - διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Κάντε ησυχία, παρακαλώ.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κανένα πρόστιμο δεν διαγράφεται. Λέτε ψέματα!

**ΓΕΩΡΓΙΟΣ ΑΜΥΡΑΣ:** Το πρόβλημα είναι ότι ο κ. Καμμένος ήταν αποκαλυπτικός. Μας είπε και για ποια εταιρεία πρόκειται και για ποιον επιχειρηματία.

Δεν μας είπατε, όμως, δυο πράγματα, κύριε Καμμένο. Πρώτον, για τι ποσό μιλάμε; Διότι κάποιοι Βουλευτές του ΣΥΡΙΖΑ έξω στον διάδρομο χθες το βράδυ μάς μίλησαν για πρόστιμα που διαγράφονται αξίας 38 εκατομμυρίων ευρώ.

(Θόρυβος – διαμαρτυρίες από την πτέρυγα του ΣΥΡΙΖΑ)

**ΠΕΤΡΟΣ ΚΩΝΣΤΑΝΤΙΝΕΑΣ:** Ονόματα πείτε μας. Ονόματα ξέρετε να πείτε;

**ΠΡΟΕΔΡΟΣ (Νικόλαος Βούτσης):** Σας παρακαλώ, σταματήστε. Θέλετε να σας ανακαλέσω στην τάξη;

Κύριε Αμυρά, συνεχίστε.

**ΓΕΩΡΓΙΟΣ ΑΜΥΡΑΣ:** Το ένα ζήτημα, λοιπόν, είναι αυτό. Αυτά για τα οποία κατηγορείτε τους άλλους τα κάνετε με τον ίδιο και χειρότερο τρόπο.

Το δεύτερο, λοιπόν, ζήτημα είναι η διαδικασία. Χθες το βράδυ, κατά τη διάρκεια της συζήτησης γι’ αυτό το επίμαχο θέμα της τροπολογίας, κλείσανε τα μικρόφωνα του Κοινοβουλίου από τον υπάλληλο της Βουλής και αυτομάτως κόπηκε και η ζωντανή σύνδεση στο κανάλι της Βουλής. Όπως συμβαίνει και τώρα, η ΕΡΤ έχει κόψει τη μετάδοση. Εν πάση περιπτώσει, εμένα δεν με αφορά τόσο αυτό.

(Θόρυβος – διαμαρτυρίες από την πτέρυγα του ΣΥΡΙΖΑ)

Μα, αφήστε με να μιλήσω. Κύριε Πρόεδρε, σας παρακαλώ.

**ΠΡΟΕΔΡΟΣ (Νικόλαος Βούτσης):** Κύριοι συνάδελφοι, σταματήστε.

**ΓΕΩΡΓΙΟΣ ΑΜΥΡΑΣ:** Καταλήγω με το εξής. Εάν θέλουμε από Πανελευσινιακός να γίνουμε Μπαρτσελόνα, πρέπει να αλλάξετε τρόπο αντιμετώπισης και προσέγγισης των κοινοβουλευτικών διαδικασιών.

Ευχαριστώ πολύ.

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαοκτώ μαθητές και μαθήτριες και δύο εκπαιδευτικοί συνοδοί τους από το 3ο Δημοτικό Σχολείο Παλαιού Φαλήρου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Δένδιας για ένα λεπτό, παρακαλώ.

**ΝΙΚΟΛΑΟΣ ΔΕΝΔΙΑΣ:** Σας ευχαριστώ θερμά, κύριε Πρόεδρε.

Υπάρχει το εξής ζήτημα, το οποίο ανέκυψε από την τοποθέτηση του αξιότιμου Προέδρου των Ανεξαρτήτων Ελλήνων.

Κύριε Πρόεδρε, είναι πάγια αρχή του Συνταγματικού Δικαίου αυτής της χώρας, αλλά και κάθε προηγμένης χώρας σε αυτόν τον πλανήτη, πιθανόν με την εξαίρεση των χωρών της Κεντρικής Αφρικής –προς την οποία τείνουμε ως προς την παραγωγή νομοθετικού έργου- να μην θεωρούνται συνταγματικές οι διατάξεις οι οποίες είναι φωτογραφικές, δηλαδή αφορούν μία περίπτωση.

Επιμείναμε χθες και ζητήσαμε και από την αρμόδια Υφυπουργό και τον αρμόδιο Υπουργό να μας εξηγήσει τι αφορά η παρούσα διάταξη. Και οι δύο Υπουργοί και ο κύριος Πρωθυπουργός σήμερα δεν έδωσαν καμμία εξήγηση σχετικά με το τι αφορά η παρούσα διάταξη. Χρειάστηκε η ειλικρινής παρέμβαση του κ. Πάνου Καμμένου για να ομολογηθεί ενώπιον της Βουλής των Ελλήνων ότι η χαριστική αυτή διάταξη αφορά μία περίπτωση, μία εταιρεία και έναν επενδυτή. Καθίσταται κατά τούτο η διάταξη αυτή απολύτως φωτογραφική. Αυτή είναι η πρώτη αντισυνταγματικότητα.

Δεύτερη αντισυνταγματικότητα: Το άρθρο 75 του Συντάγματος σαφώς ορίζει ότι δεν είναι δυνατόν να υπάρξει πρόταση νόμου ή πρόταση και από Βουλευτή, η οποία δημιουργεί επιβάρυνση του προϋπολογισμού ή απώλεια εσόδων από νομικό πρόσωπο κ.λπ, εφόσον δεν συνοδεύεται -παρακαλώ διαβάστε τα- από έκθεση του Γενικού Λογιστηρίου του Κράτους.

Κατά συνέπεια για δύο λόγους, του πρώτου προεξάρχοντος, και του δεύτερου επαρκούς, η παρούσα πρόταση είναι απολύτως αντισυνταγματική. Κατά συνέπεια θέτω, κύριε Πρόεδρε, ζήτημα αντισυνταγματικότητας και ζητώ να εφαρμοστεί το συγκεκριμένο άρθρο του Κανονισμού.

(Χειροκροτήματα από την πτέρυγα της Νέας Δημοκρατίας)

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Κύριε Πρόεδρε, τον λόγο.

**ΠΡΟΕΔΡΟΣ (Νικόλαος Βούτσης):** Κύριε Πρόεδρε, κύριε Καμμένε, θέλετε να δώσετε μια διευκρίνιση.

Ορίστε, έχετε τον λόγο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Ο κ. Δένδιας μάλλον έχει μπερδευτεί. Εγώ είπα ότι μία επένδυση έγινε από τη δική σας κυβέρνηση. Δεν είπα ότι αφορά μία επιχείρηση η συγκεκριμένη τροπολογία.

(Γέλωτες - θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Παρακαλώ πολύ, ησυχία!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας - Πρόεδρος των Ανεξαρτήτων Ελλήνων):** Και ρωτάω: Εάν αύριο πουληθεί το Νεώριο –που κόπτεστε οι Βουλευτές Κυκλάδων- δεν θα πρέπει ο νέος επενδυτής να μην επωμιστεί τα πρόστιμα του σημερινού ιδιοκτήτη; Πώς περιμένετε να γίνουν επενδύσεις;

Και δεύτερον, υπάρχει μια μεγάλη διαφορά. Δεν αφορά διαγραφή, όπως γινόταν νύχτα με δικές σας τροπολογίες. Τα συγκεκριμένα πρόστιμα αφορούν εκείνον τον ιδιοκτήτη, ο οποίος διέπραξε το αδίκημα της λαθρεμπορίας. Και ούτε το ποινικό διαγράφεται ούτε το αστικό διαγράφεται! Διαγραφές δεν γίνονται τώρα. Επί άλλων εποχών γινόντουσαν!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και βεβαίως αφορά όλες τις επενδύσεις από εδώ και πέρα.

**ΠΡΟΕΔΡΟΣ (Νικόλαος Βούτσης):** Ευχαριστούμε.

Επειδή η συζήτηση στη Βουλή είναι πάντοτε χρήσιμη, όταν μάλιστα διεξάγεται στο ανώτατο επίπεδο, είναι σαφές ότι έχουν διευκρινιστεί επί της ουσίας όλα τα ζητήματα που αφορούν σε αυτή την τροπολογία. Όπως επίσης έχει διευκρινιστεί το ιδιαίτερο ζήτημα που ετέθη από τον Αρχηγό της Αξιωματικής Αντιπολίτευσης, ότι δηλαδή, η πατρότητα –επιτρέψτε μου την έκφραση- αυτής της τροπολογίας που ανήκει σε έναν Βουλευτή του ΣΥΡΙΖΑ, εκφράζει απολύτως και απηχεί την άποψη της Κυβέρνησης διά του ιδίου του Πρωθυπουργού, αφού χθες και ο Υπουργός αιτιολογημένα είχε κάνει δεκτή αυτή την τροπολογία.

Η συζήτηση θα κλείσει με την παρέμβαση του Πρωθυπουργού επ’ αυτού του ζητήματος.

Για δε το ζήτημα της αντισυνταγματικότητας, κύριε Δένδια, γνωρίζετε καλύτερα από εμένα ότι με τον παρόντα Κανονισμό –διότι, γνωρίζετε πολύ καλά, ότι είναι ένα από τα ζητήματα που συζητάμε για να αλλάξουν τον προσεχή μήνα- οι αιτήσεις αντισυνταγματικότητας επί του συνόλου της ύλης ενός νομοσχεδίου τίθενται στην αρχή της συνεδρίασης, της συζήτησης. Το γνωρίζετε.

**ΝΙΚΟΛΑΟΣ ΔΕΝΔΙΑΣ:** Για την τροπολογία, κύριε Πρόεδρε.

**ΠΡΟΕΔΡΟΣ (Νικόλαος Βούτσης):** Το ξέρω. Έχει γίνει ειδική συζήτηση επί της συνταγματικότητας για τις τροπολογίες.

**ΝΙΚΟΛΑΟΣ ΔΕΝΔΙΑΣ:** Είναι τροπολογία εισαχθείσα στο τέλος. Τι να κάνουμε;

**ΠΡΟΕΔΡΟΣ (Νικόλαος Βούτσης):** Κύριε Δένδια, υπάρχει επ’ αυτού του ζητήματος ολόκληρη συζήτηση που έχει εξελιχθεί και μέσα στη Βουλή. Ο κ. Βενιζέλος, ο οποίος είναι παρών, έχει θέσει αυτά τα ζητήματα -και από άλλες πλευρές έχουν τεθεί. Υπάρχει ένα κενό ως προς αυτό το ζήτημα, το αντιμετωπίζουμε στο πλαίσιο της αλλαγής του Κανονισμού και θα το συζητήσουμε εδώ τις προσεχείς ημέρες.

Παρακαλώ, μην επιμείνετε διότι γνωρίζετε ότι δεν υπάρχει παρελθόν, έτσι ώστε επ’ αυτής της τροπολογίας και μάλιστα όταν έχει κλείσει η συζήτηση, να μπει αίτημα αντισυνταγματικότητας.

**ΝΙΚΟΛΑΟΣ ΔΕΝΔΙΑΣ:** Δεν είναι έτσι. Μου επιτρέπετε;

**ΠΡΟΕΔΡΟΣ (Νικόλαος Βούτσης):** Παρακαλώ πάρα πολύ! Κρατήστε την άποψή μου, κρατήστε και τη δική σας και να προχωρήσουμε στο κλείσιμο της συνεδρίασης. Δεν γίνεται διαφορετικά.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, με συγχωρείτε για ένα λεπτό;

**ΠΡΟΕΔΡΟΣ (Νικόλαος Βούτσης):** Σας συγχωρώ για μισό λεπτό. Έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Έχετε κατ’ αρχάς δίκιο, διότι πράγματι το άρθρο 100 λέει «στο στάδιο της καταρχήν συζήτησης», αλλά αναφέρεται το άρθρο στον νόμο. Η τροπολογία αυτή κατετέθη με τον τρόπο που περιέγραψε ο Αρχηγός της Αξιωματικής Αντιπολίτευσης και έγινε δεκτή από τον κύριο Υπουργό ένα τέταρτο με είκοσι λεπτά χθες το βράδυ πριν λήξει η συζήτηση. Και μετά παραιτήθηκαν οι δύο τελευταίοι κυβερνητικοί ομιλητές για να προλάβει η Κυβέρνηση, πριν να γίνει αντιληπτό από εμάς, να ψηφιστεί. Δεν υπήρχε χρονικό στάδιο στο οποίο να μπορούσε, μέσα στο πλαίσιο της λογικής, να τεθεί το ζήτημα της αντισυνταγματικότητας. Αυτό είναι το ένα.

Δεύτερον, η αντισυνταγματικότητα ως προς το 50% και πλέον και κατά 100% ως προς την αρχή, προέκυψε μετά από την ειλικρινή –το επαναλαμβάνω, έστω και αν προσπάθησε στη δευτερολογία του να το αλλάξει- τοποθέτηση του κ. Καμμένου. Διότι ο κ. Καμμένος μάς είπε εδώ ότι αυτό αφορά μία επένδυση, έναν επενδυτή και μία επιχείρηση. Ο κύριος Πρωθυπουργός και οι κύριοι Υπουργοί δεν είπαν κάτι τέτοιο. Πονηρότεροι όντες και λιγότερο ειλικρινείς από τον κ. Καμμένο απέκρυψαν από το εθνικό Κοινοβούλιο τα παραγωγικά αίτια αυτής της τροπολογίας.

Άρα, κύριε Πρόεδρε, τώρα έγινε προφανής η αντισυνταγματικότητα και δεν μπορείτε να στερήσετε από το Κοινοβούλιο τη δυνατότητα να αποφανθεί επί πρόδηλης φωτογραφικής διάταξης. Αυτό, συγχωρείστε να σας το πω, θα είναι απολύτως σκανδαλώδες. Δεν υπάρχει κανένας λόγος να το κάνετε. Είναι αντισυνταγματικό, είναι καραμπινάτο, θα διδάσκεται στα πανεπιστήμια της χώρας ως υπόδειγμα φωτογραφικής διάταξης και πρέπει να αποφασίσουμε για αυτό.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Ευχαριστούμε.

Τον λόγο έχει η κυρία Ζαρούλια για ένα σχόλιο που θέλει να κάνει. Ύστερα θα κλείσει η συζήτηση με τον Πρωθυπουργό.

**ΕΛΕΝΗ ΖΑΡΟΥΛΙΑ:** Η Χρυσή Αυγή καταγγέλλει την υποκρισία της Αξιωματικής Αντιπολιτεύσεως εις ό,τι αφορά τους φωτογραφικούς νόμους, που τώρα καταγγέλλει ότι είναι αντισυνταγματικοί. Όχι μόνο δεν είδαμε την ίδια ευαισθησία σε ό,τι αφορά τη Χρυσή Αυγή, αλλά έφεραν και ψήφισαν φωτογραφικό αντισυνταγματικό νόμο εις ό,τι αφορά τη χρηματοδότηση της Χρυσής Αυγής. Όμως, όπως είδατε, η Χρυσή Αυγή μπορεί και λειτουργεί χωρίς τα βρώμικα χρήματά σας.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΟΣ (Νικόλαος Βούτσης):** Ευχαριστούμε πολύ.

**ΝΙΚΟΛΑΟΣ ΞΥΔΑΚΗΣ:** Κύριε Πρόεδρε, να διευκρινίσω κάτι πάνω σε αυτά που είπε ο κ. Δένδιας.

**ΠΡΟΕΔΡΟΣ (Νικόλαος Βούτσης):** Κύριε Ξυδάκη, το ότι τα είπε ο κ. Δένδιας δεν θα πει ότι είναι factum. Είναι η εντύπωση του κ. Δένδια για τη χθεσινή διαδικασία.

**ΝΙΚΟΛΑΟΣ ΞΥΔΑΚΗΣ:** Είναι λανθασμένες εντυπώσεις.

**ΠΡΟΕΔΡΟΣ (Νικόλαος Βούτσης):** Εντάξει, είναι λανθασμένες εντυπώσεις. Καθίστε, εντάξει, ακούστηκε. Εδώ ήσασταν και οι δύο. Εγώ δεν ήμουν, αλλά σας έβλεπα.

Τον λόγο θα έχει ο κύριος Πρωθυπουργός. Αμέσως μετά θα προχωρήσουμε στην ονομαστική ψηφοφορία, αφού πω τον κατάλογο των δύο κομμάτων, δηλαδή της Νέας Δημοκρατίας και του ΣΥΡΙΖΑ, διότι χθες είχε κλείσει αυτό το θέμα σε σχέση με τη Δημοκρατική Συμπαράταξη, είχε αναγγελθεί ο κατάλογος και δεν θα επαναλάβουμε.

Ορίστε, κύριε Πρωθυπουργέ, έχετε τον λόγο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Θα δώσω σύντομα δύο απαντήσεις, κύριε Πρόεδρε, και θα μπούμε στη διαδικασία.

Η πρώτη απάντηση είναι διαδικαστική, σε σχέση με το ερώτημα του κ. Μητσοτάκη για το αν απαιτείται ή δεν απαιτείται έκθεση του Γενικού Λογιστηρίου του Κράτους και η δεύτερη είναι ουσίας.

Κύριε Πρόεδρε της Αντιπολίτευσης και κυρίες και κύριοι συνάδελφοι, κατά πάγια κοινοβουλευτική πρακτική, στις βουλευτικές τροπολογίες δεν απαιτείται έκθεση του Γενικού Λογιστηρίου του Κράτους. Και για του λόγου το αληθές θα σας προκαλούσα να μου θυμίσετε μία μόνο βουλευτική τροπολογία, η οποία έχει γίνει δεκτή από τις προηγούμενες κυβερνήσεις, τις δικές σας κυβερνήσεις, η οποία να είχε έκθεση του Γενικού Λογιστηρίου του Κράτους. Μία!

Φέρτε μου μία εδώ και μετά να μου κουνάτε το Σύνταγμα και να μου λέτε αν είμαστε ή δεν είμαστε με το γράμμα του Συντάγματος.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΟΣ (Νικόλαος Βούτσης):** Σας παρακαλώ! Έχει εξελιχθεί η συζήτηση. Ήρεμα!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Παρακαλώ, δεν υπάρχει λόγος να με διακόπτετε και όπως βλέπετε, προσπαθώ να δώσω απαντήσεις επί της ουσίας.

Δεύτερον, ακόμη και υπουργικές τροπολογίες, όπως καλά φαντάζομαι γνωρίζετε όσοι έχετε εμπειρία χρόνων στην κοινοβουλευτική διαδικασία, αν εντός δεκαπέντε ημερών από την παράδοσή τους το Γενικό Λογιστήριο του Κράτους δεν συντάξει έκθεση κατατίθενται χωρίς έκθεση, με βάση το άρθρο 85 του Κανονισμού. Σε ό,τι δε αφορά το δημοσιονομικό σκέλος, η βουλευτική αυτή τροπολογία, πριν γίνει δεκτή από τον κ. Παπαδημητρίου, το νομοσχέδιο του οποίου συζητάγαμε χθες -και προφανώς με όλη αυτή τη φασαρία αποσκοπείτε και στο να σβηστεί από τη μνήμη και από την εντύπωση της κοινής γνώμης ότι σήμερα εδώ περνάει ένα πολύ θετικό νομοσχέδιο για τον εξωδικαστικό συμβιβασμό, το οποίο το καταψηφίζετε- η κ. Παπανάτσιου από το Υπουργείο Οικονομικών χθες, όσον αφορά το δημοσιονομικό σκέλος, πήρε την πολιτική ευθύνη και το έκανε αποδεκτό.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Πάμε παρακάτω, πάμε σε ό,τι αφορά το θέμα της ουσίας. Ξέρετε, υπάρχει μια παροιμία που λέει «Εκεί που μας χρωστάγανε, μας παίρνουν και το βόδι». Και θέλω να γίνω πάρα πολύ σαφής. Η τροπολογία αυτή είναι οριζόντια. Αφορά κάθε επιχείρηση από εδώ και στο εξής, κάθε επιχείρηση. Αφορά βεβαίως και τη ΣΕΚΑΠ, κανείς δεν το κρύβει αυτό. Όμως δεν αφορά μόνο τη ΣΕΚΑΠ, αλλά κάθε επιχείρηση. Σας προκαλώ, λοιπόν, κύριε Μητσοτάκη, να πάμε μαζί στην Ξάνθη και να μιλήσουμε εκεί με την τοπική κοινωνία, να μιλήσουμε με τους εργαζομένους.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Αλλά γιατί λέω ότι εκεί που μας χρωστάγατε, μας παίρνετε και το βόδι; Γιατί το λέω αυτό; Το λέω αυτό, διότι τη ΣΕΚΑΠ και την ευθύνη της λαθρεμπορίας και της χρεοκοπίας την έχουν κάποιοι λίγο πιο πριν, επί κυβερνήσεών σας, οι οποίοι τη διοικούσαν και τη χρεοκόπησαν και έκαναν και λαθρεμπόριο κάτω από τα μάτια των κυβερνήσεών σας!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Ποιοι είναι αυτοί; Ποιοι είναι αυτοί; Εγώ πρέπει να σας ρωτάω να μου πείτε ποιοι είναι αυτοί! Ποιοι είναι αυτοί που ήταν λαθρέμποροι; Ποιοι ήταν οι λαθρέμποροι; Με ποιανών τις ευθύνες λειτουργούσαν οι λαθρέμποροι όλα αυτά τα χρόνια; Σε ποιο πλαίσιο ανομίας λειτουργούσαν, καταχρέωναν επιχειρήσεις, τις έκλειναν και έβγαζαν τα λεφτά έξω; Και, βεβαίως, ποιοι τους έκαναν πλάτες; Βεβαίως, το ποινικό μέρος εξετάστηκε.

Η τροπολογία αυτή, κυρίες και κύριοι συνάδελφοι, δεν διαγράφει κανένα πρόστιμο. Και σταματήστε τα ψέματα! Μια ζωή με το ψέμα!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Δεν διαγράφει κανένα πρόστιμο. Πρόστιμα διαγράφατε εσείς και ο κ. Στουρνάρας ως Υπουργός των Οικονομικών σε μεγάλες επιχειρήσεις μέσα σε μια νύχτα, τα πετρέλαια και το λαθρεμπόριο! Και αφήστε τα αυτά, ότι διαγράφουμε εμείς πρόστιμα! Είναι ντροπή!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Και έρχονται οι δικογραφίες στη Βουλή! Δεν διαγράφεται κανένα πρόστιμο. Οι καταλογισμοί για τις τελωνειακές παραβάσεις ισχύουν και, μάλιστα, γι’ αυτούς που τις διέπραξαν, για τους προηγούμενους διοικούντες και ούτε σβήνεται ούτε προκαλείται καμμία δημοσιονομική επιβάρυνση. Τι γίνεται; Δίνεται η δυνατότητα σε μία υγιή επιχείρηση να μπορεί να λειτουργεί και να έχει τους εργαζομένους. Και αυτό εσείς το ονομάζετε «φωτογραφική διάταξη»! Ξέρετε τι είναι «φωτογραφικό»; Το μένος σας απέναντι σε κάθε υγιή επενδυτή που δεν θέλει να σας παραδοθεί, που δεν θέλει να παραδοθεί στη δική σας διαπλοκή, που είναι ακόμα και σήμερα παρούσα! Αυτή είναι η πραγματικότητα!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

(Θόρυβος από την πτέρυγα της Νέας Δημοκρατίας)

Κυρίες και κύριοι συνάδελφοι, μετά από αυτά τα αρκούντως αποκαλυπτικά για τη στάση της Αξιωματικής Αντιπολίτευσης, που σήμερα ήρθε εδώ να δημιουργήσει επεισόδιο, προκειμένου να μη συζητάμε τον εξωδικαστικό συμβιβασμό, που θα δώσει ανάσα σε δεκάδες χιλιάδες επιχειρήσεις και καταψηφίζει, προκειμένου να δημιουργήσει σύννεφο εντυπώσεων -γι’ αυτόν τον λόγο συζητάμε σήμερα εδώ και κατά παράβαση της διαδικασίας έγινε αυτή η συζήτηση που διήρκεσε μιάμιση ώρα- καλώ τον Πρόεδρο της Βουλής να λάβει την ευθύνη να προχωρήσουμε στη διαδικασία.

Και αν κάποιοι Βουλευτές σας δεν ψηφίσουν, δεν φταίω εγώ, κύριε Μητσοτάκη. Ας προσέχατε!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, με ευθύνη του Προεδρείου διεξήχθη μια, κατά τη γνώμη μου, πολύ ουσιαστική συζήτηση επί ενός θέματος που έχει ανακύψει. Πιστεύω πως χρειάζεται πραγματικά με ηρεμία και ψυχραιμία να περαιώνουμε αυτές τις συζητήσεις.

Έχει υποβληθεί αίτηση διεξαγωγής ονομαστικής ψηφοφορίας επί της αρχής, των άρθρων και των τροπολογιών του σχεδίου νόμου του Υπουργείου Οικονομίας και Ανάπτυξης: «Εξωδικαστικός μηχανισμός ρύθμισης οφειλών επιχειρήσεων και άλλες διατάξεις» από Βουλευτές του Συνασπισμού Ριζοσπαστικής Αριστεράς, της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 47α)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Νικόλαος Βούτσης):** Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Ο κ. Αντωνίου Χρήστος. Παρών.

Η κ. Αυλωνίτου Ελένη. Παρούσα.

Η κ. Βαγιωνάκη Ευαγγελία. Παρούσα.

Ο κ. Δημητριάδης Δημήτριος. Παρών.

Η κ. Θελερίτη Μαρία. Παρούσα.

Η κ. Κατσαβριά - Σιωροπούλου Χρυσούλα. Παρούσα.

Η κ. Καφαντάρη Χαρούλα. Παρούσα.

Η κ. Λιβανίου Ζωή. Παρούσα.

Ο κ. Μπγιάλας Χρήστος. Παρών.

Ο κ. Ξυδάκης Νικόλαος. Παρών.

Ο κ. Σαρακιώτης Ιωάννης. Παρών.

Ο κ. Σπαρτινός Κωνσταντίνος. Παρών.

Ο κ. Ουρσουζίδης Γεώργιος. Παρών.

Η κ. Τζάκρη Θεοδώρα. Παρούσα.

Ο κ. Ριζούλης Ανδρέας. Παρών.

Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών του Συνασπισμού Ριζοσπαστικής Αριστεράς.

Επίσης, έχει υποβληθεί αίτηση διεξαγωγής ονομαστικής ψηφοφορίας επί της τροπολογίας με αριθμό 1027/15 από Βουλευτές της Νέας Δημοκρατίας, της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 48α)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Νικόλαος Βούτσης):** Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Ο κ. Δένδιας Νικόλαος. Παρών.

Ο κ. Κατσανιώτης Ανδρέας. Παρών.

Ο κ. Καββαδάς Αθανάσιος. Παρών.

Ο κ. Αντωνιάδης Ιωάννης. Παρών.

Ο κ. Κέλλας Χρήστος. Παρών.

Ο κ. Μηταράκης Παναγιώτης. Παρών.

Ο κ. Κόνσολας Εμμανουήλ. Παρών.

Ο κ. Στύλιος Γεώργιος. Παρών.

Ο κ. Χατζηδάκης Κωνσταντίνος. Παρών.

Ο κ. Δήμας Χρίστος. Παρών.

Η κ. Καραμανλή Άννα. Παρούσα.

Ο κ. Μπούρας Αθανάσιος. Παρών.

Ο κ. Μπουκώρος Χρήστος. Παρών.

Ο κ. Γεωργιάδης Σπυρίδων-Άδωνις. Παρών.

Η κ. Αντωνίου Μαρία. Παρούσα.

Ο κ. Αυγενάκης Ελευθέριος. Παρών.

Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών της Νέας Δημοκρατίας.

Να σας υπενθυμίσω ότι έχει υποβληθεί και αίτηση διεξαγωγής ονομαστικής ψηφοφορίας επί της τροπολογίας με αριθμό 1027/15 από Βουλευτές της Δημοκρατικής Συμπαράταξης ΠΑΣΟΚ - ΔΗΜΑΡ, καθώς και από τους Ανεξάρτητους Βουλευτές κυρίους Γεώργιο - Δημήτριο Καρρά και Θεοχάρη Θεοχάρη.

Η ανάγνωση του καταλόγου της εν λόγω αίτησης διεξαγωγής ονομαστικής ψηφοφορίας είχε γίνει χθες το βράδυ και είχε βρεθεί ότι υπάρχει ο απαιτούμενος από τον Κανονισμό αριθμός υπογραφόντων την αίτηση από τους συναδέλφους της Δημοκρατικής Συμπαράταξης και τους Ανεξάρτητους Βουλευτές.

Παρακαλώ την Αντιπρόεδρο κ. Χριστοδουλοπούλου να αναλάβει τη διαδικασία.

Ευχαριστώ.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, δέχεστε να συμπτύξουμε τις κατατεθείσες ονομαστικές ψηφοφορίες σε μία;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το Σώμα συνεφώνησε ομοφώνως.

Διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, συνεχίζεται η συνεδρίαση.

Θα διεξαχθεί ονομαστική ψηφοφορία επί της αρχής, των άρθρων και των τροπολογιών του σχεδίου νόμου του Υπουργείου Οικονομίας και Ανάπτυξης: «Εξωδικαστικός μηχανισμός ρύθμισης οφειλών επιχειρήσεων και άλλες διατάξεις».

Οι αποδεχόμενοι την αρχή, τα άρθρα και τις τροπολογίες του νομοσχεδίου λέγουν «ΝΑΙ».

Οι μη αποδεχόμενοι λέγουν «ΟΧΙ».

Οι αρνούμενοι ψήφο λέγουν «ΠΑΡΩΝ».

Καλούνται επί του καταλόγου η κ. Αναστασία Γκαρά από τον ΣΥΡΙΖΑ και ο κ. Βασίλειος Γιόγιακας από τη Νέα Δημοκρατία.

Σας ενημερώνω, επίσης, ότι έχουν έρθει στο Προεδρείο τηλεομοιοτυπίες (FAX) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους επί της αρχής, των άρθρων και των τροπολογιών του νομοσχεδίου. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και έξι εκπαιδευτικοί συνοδοί τους από το 3ο Δημοτικό Σχολείο Γιαννούλης Λάρισας.

Σάς καλωσορίζουμε στη Βουλή.

(Χειροκροτήματα απ’ όλες τις πτέρυγες της Βουλής)

(Κατά τη διάρκεια της ψηφοφορίας την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Σπυρίδων Λυκούδης):** Υπάρχει συνάδελφος, ο οποίος δεν άκουσε το όνομά του; Κανείς.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 54-60)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, σας ενημερώνω ότι έχουν έρθει στο Προεδρείο επιστολές των συναδέλφων κ. Ιωάννη Θεοφύλακτου, κ. Χουσεΐν Ζεϊμπέκ, κ. Μιχαήλ Τζελέπη, κ. Θεόδωρου Παραστατίδη, κ. Γεώργιου Κατσιαντώνη, κ. Χρήστου Σταϊκούρα, κ. Ευάγγελου-Βασίλειου Μεϊμαράκη, κ. Γεώργιου Κασαπίδη, κ. Θεόδωρου Καράογλου, κ. Γεώργιου Καρασμάνη, κ. Σταύρου Καλαφάτη, κ. Σάββα Αναστασιάδη, κ. Απόστολου Βεσυρόπουλου, κ. Θεοδώρας Μπακογιάννη, κ. Ηλία Παναγιώταρου, κ. Χρήστου Παππά, κ. Χαράς Κεφαλίδου, κ. Αχμέτ Ιλχάν, κ. Δημήτριου Κρεμαστινού και κ. Κωνσταντίνου Μπαργιώτα, με τις οποίες μας γνωστοποιούν την ψήφο τους.

Οι επιστολές αυτές εκφράζουν πρόθεση ψήφου, θα καταχωριστούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 62-81)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Σπυρίδων Λυκούδης):** Κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

Μέχρις ότου εξαχθεί το αποτέλεσμα της διεξαχθείσης ονομαστικής ψηφοφορίας θα προχωρήσουμε στην ανάγνωση των αναφορών και στη συνέχεια στη συζήτηση των επικαίρων ερωτήσεων και ενδιαμέσως θα ανακοινώσουμε και το αποτέλεσμα.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Μάριο Κάτση, Βουλευτή Νομού Θεσπρωτίας του ΣΥΡΙΖΑ, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 83α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 83 β)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με τη δεύτερη με αριθμό 749/24-4-2017 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Γεράσιμου Γιακουμάτου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την απόδοση συντάξεων χηρείας για συζύγους πεσόντων στρατιωτικών εν ώρα υπηρεσίας.

Θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος.

Κύριε Γιακουμάτο, έχετε τον λόγο για την πρωτολογία σας.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Κύριε Πρόεδρε, δεν υπάρχει ένας Έλληνας, μια Ελληνίδα, που να μη βλέπει ότι ο ένστολος, ο στρατιωτικός μπορεί να σκοτωθεί εν ώρα διατεταγμένης υπηρεσίας. Κάθε μέρα βλέπουμε με τον ψευτοχότζα τον Ερντογάν, να έχουμε συνέχεια αναχαιτίσεις από τα δικά μας αεροπλάνα. Είναι μια δουλειά, ένα καθήκον που, πραγματικά, είναι τρομερό. Σκοτώνονται, όπως έγινε πρόσφατα με το τραγικό ατύχημα με την πτώση του ελικοπτέρου.

Οι άντρες του Ελληνικού Στρατού δεν ενδιαφέρονται για την αμοιβή. Θυσιάζονται για την πατρίδα. Δεν τους ενδιαφέρει ο εαυτός τους. Τους ενδιαφέρει, όμως, η οικογένεια. Ο θανών έχει δύο χρονών και επτά χρονών κοριτσάκια. Δεν πρέπει να υπάρχει πρόνοια για αυτό από την πολιτεία, από ένα συντεταγμένο κράτος, να τους βοηθήσει;

Ερωτώ τον Υπουργό. Είναι δυνατόν ο ν.4387/2016 και ειδικά το άρθρο 12, να μη δίνει προνόμια που έδινε παλιά ο νόμος; Το άρθρο 4, που θα απαντήσει ο Υπουργός, λέει ξεκάθαρα ότι ακολουθούν το συνταξιοδοτικό καθεστώς των ισχυουσών διατάξεων του δημοσίου, το οποίο έχει αυστηρές διατάξεις για να μπορέσει να πάρει τη σύνταξη.

Είναι δυνατόν να μην ισχύσει ο ν.2109/1992, που έδινε, πράγματι, στους συζύγους, άνδρες και γυναίκες ή σε ένα τέκνο μονίμων αξιωματικών, τη δυνατότατα να διοριστούν στο δημόσιο, χωρίς τις διατάξεις των κωλυμάτων που έχει το π.δ.611 του Υπαλληλικού Κώδικα, κατ’ εξαίρεση των ισχυουσών διατάξεων; Είναι το ελάχιστο η σύνταξη και ένας διορισμός στη χήρα ή στο παιδί να μπορεί να ζήσει.

Διότι αυτό, κύριε Πρόεδρε, στέλνει ένα μήνυμα. Στέλνει ένα μήνυμα στους άνδρες του Ελληνικού Στρατού, που το έχουμε τόσο ανάγκη σήμερα. Εάν κάτι έχει ανάγκη σήμερα η Ελλάδα, είναι ο Ελληνικός Στρατός. Αυτός δίνει και θα δίνει τη ζωή του, χωρίς ανταλλάγματα. Αλλά είναι και η οικογένεια. Έχουμε παιδιά, κύριε Πρόεδρε. Έχουμε τις γυναίκες μας. Θα τις αφήσουμε να ζητιανεύουν, όταν δώσουμε τη ζωή μας για την πατρίδα;

Για αυτό καλώ τον Υπουργό να μου ξεκαθαρίσει. Οι ευεργετικές διατάξεις του διορισμού που υπήρχαν, ισχύουν σήμερα; Εάν ισχύουν, να μου πείτε, κύριε Υπουργέ, με ποια διάταξη. Αυτό ζητάω, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Ήδη έχω στείλει σχετικό έγγραφο στην αρμόδια Διεύθυνση Οικονομικών του Υπουργείου Άμυνας για το θέμα αυτό, για να μην υπάρχουν αμφιβολίες ως προς τη διάταξη του άρθρου 4 του ν.4387/2016, το οποίο ρητά εξαιρεί τις περιπτώσεις εκείνες οι οποίες εμπίπτουν στον θάνατο εξαιτίας της εκτέλεσης καθήκοντος των στελεχών των Ενόπλων Δυνάμεων γενικά.

Συγκεκριμένα το άρθρο 4 αναφέρει ότι εξαιρούνται των διατάξεων του νόμου και επομένως και από τις διατάξεις του άρθρου 12, που αναφέρονται στη σύνταξη λόγω θανάτου, πρόσωπα που δικαιούνται σύνταξη λόγω ανικανότητας ή λόγω θανάτου, που προήλθε πρόδηλα και αναμφισβήτητα εξαιτίας της υπηρεσίας και ένεκα ταύτης, σύμφωνα με τις διατάξεις των π. δ.168 και 169 του 2007.

Δεν ισχύει τίποτα από τον ν.4387 γι’ αυτές τις περιπτώσεις. Απολύτως τίποτα. Εξακολουθούν να ισχύουν οι προβλέψεις του π.δ.169 και δεν τίθεται κανένας περιορισμός ή μείωση συντάξεων ατόμων που δικαιούνται να έχουν αυτή την πρόνοια του π. δ.169. Είναι ακριβώς η περίπτωση που απασχόλησε και το πανελλήνιο με την απώλεια των ανθρώπων από τις Ένοπλες Δυνάμεις μετά την πτώση του ελικοπτέρου στην περιοχή των Γρεβενών.

Επομένως, κύριε Γιακουμάτο, δεν υπάρχει άλλος λόγος να ανησυχούμε για το θέμα αυτό ως προς την εφαρμογή του νόμου. Είναι το 169. Εξακολουθούν να καταβάλλονται. Δεν υπάγεται εδώ πέρα καμμία διάταξη που αφορά τους δημοσίους υπαλλήλους σε πεδίο ερμηνείας και συνδυασμού ερμηνευτικού ως προς τη διάταξη αυτή. Εξαιρεί εντελώς από τις υπόλοιπες προβλέψεις για τις συντάξεις του δημοσίου όσο αναφέρονται αυτές μέσα στον ν.4387.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε Γιακουμάτο, έχετε τον λόγο.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Όπως ξέρετε καλύτερα από μένα, το Γενικό Λογιστήριο του Κράτους δεν θέλει εγκύκλιο. Αυτό που χρειάζεται και θα σας παρακαλέσω να καταθέσετε στα Πρακτικά, είναι το χαρτί που στείλατε στο Υπουργείο Εθνικής Άμυνας, που λέτε ότι ισχύει αυτή η ερμηνευτική εγκύκλιος. Την έχετε μαζί σας, να την καταθέσετε στα Πρακτικά;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι, δεν την έχω.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Να μας τη στείλετε. Αφού ήλθατε για το θέμα αυτό. Πήγατε στον πόλεμο δίχως όπλο. Φέρτε την για να μας πείτε «ορίστε». Πώς αλλιώς να το πιστέψω;

Δεύτερον, το άρθρο 4, κύριε Υπουργέ, δεν είναι θέμα εντυπώσεων, είναι θέμα ουσίας, να μη δώσουμε τη δυνατότητα σε άλλους, να έχουν άλλη αντιμετώπιση και άλλη διαχείριση του θέματος. Θέλει διευκρίνιση.

Λέει το άρθρο 4, επί λέξει, κύριε Πρόεδρε, «λόγω θανάτου που προήλθε κ.λπ., τα ανωτέρω πρόσωπα που σκοτώθηκαν εν ώρα υπηρεσίας, εξακολουθούν να υπάγονται στο ασφαλιστικό-συνταξιοδοτικό καθεστώς του δημόσιου», δηλαδή νόμος Κατρούγκαλου. Αυτό λέει το άρθρο 4, που επικαλείστε. Δώστε μου, λοιπόν, τα στοιχεία. Θα πάμε στο Γενικό Λογιστήριο να βγάλουμε τη σύνταξη στη χήρα με την εγκύκλιό σας; Βάσει ποιων διατάξεων θα γίνει ο διορισμός; Ποιων;

Αυτό σας ζήτησα, κύριε Υπουργέ, να μου φέρετε. Να μου πείτε ότι υπάρχει η τάδε διάταξη, για να πάω κι εγώ στο ταμείο μου να πάρω τη σύνταξη. Να υπάρχει η τάδε διάταξη που να επιτρέπει, εκτός από τον κανονισμό του Δημοσιοϋπαλληλικού Κώδικα, να διοριστεί η χήρα. Αυτά ζητάμε.

Θα σας παρακαλέσω να καταθέσετε στη Βουλή ή να στείλετε αυτό το χαρτί να το δούμε και δεύτερον, αν είναι σε ισχύ ή χρειάζεται ισχύ νόμου, μια τροπολογία, για παράδειγμα. Τις φέρνετε συνέχεια, ούτως ή άλλως. Θα συμψηφίσει και η Νέα Δημοκρατία και δεν θα υπάρχει Έλληνας που να είναι απέναντι σε αυτήν την τροπολογία που να ξεκαθαρίζει το καθεστώς της σύνταξης, χωρίς τους περιοριστικούς όρους του νόμου Κατρούγκαλου, του ν.4387 και να ξέρει ότι ο διορισμός θα γίνει παρά τον Υπαλληλικό Κώδικα. Απλά πράγματα. Ένα κι ένα κάνει δύο. Δεν είναι να κάνεις εδώ πολιτική με τους νεκρούς ήρωες, ούτε με τα ορφανά και τις χήρες.

Αυτό ζητάω από σας, κύριε Υπουργέ, ξεκάθαρη δήλωση και νόμο.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτό λέω κι εγώ, να μην κάνουμε πολιτική με αφορμή τις χήρες. Να μην κάνουμε πολιτική για τέτοια τραγικά γεγονότα, κύριε Γιακουμάτε, γιατί αυτό κάνετε όταν λέτε να νομοθετήσουμε τώρα. Έχουμε νομοθετήσει. Η διάταξη είναι σαφής. Έχω απαντήσει και στον συνάδελφό σας, Βουλευτή της Νέας Δημοκρατίας στη Λακωνία παρά πολύ συγκεκριμένα πολύ πριν συμβεί το γεγονός αυτό, πολύ πριν συμβεί αυτό το ατύχημα.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Να το άρθρο 4. Δεν το λέει αυτό. Να το ξαναδιαβάσω.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αφού σας αρέσει να διευκρινίζετε τα πράγματα. Δεν το διαβάσατε καλά και δεν το διαβάσατε με πληρότητα. Τώρα θα το διαβάσω καλά εγώ. Εγώ θα το διαβάσω. Είναι η διάταξη που λέγατε. «Τα ανωτέρω πρόσωπα εξακολουθούν να υπάγονται στο ασφαλιστικό-συνταξιοδοτικό καθεστώς του δημοσίου». Σταματήσατε εκεί. Δεν είπατε το παρακάτω. Παρακάτω λέει «και οι συντάξεις τους κανονίζονται με βάση τις ισχύουσες κατά την έναρξη ισχύος του παρόντος νόμου». Δηλαδή…

**ΓΕΡΑΣΙΜΟΣ ΓΙΑΚΟΥΜΑΤΟΣ:** Πήγαινε στο άρθρο 12.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα σας πω. Περιμένετε, κύριε Γιακουμάτο. Αυτό που μόλις λέω δεν το είπατε: «και εξακολουθούν να κανονίζονται με βάση τις ισχύουσες κατά την έναρξη του νόμου, δηλαδή με βάση τις διατάξεις του άρθρου 169, όπως ...

**ΓΕΡΑΣΙΜΟΣ ΓΙΑΚΟΥΜΑΤΟΣ:** Στο 12 σε πάει.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Γιακουμάτο, δεν επιδέχεται άλλη ερμηνεία.

**ΠΡΟΕΔΡΕΥΩΝ (Σπυρίδων Λυκούδης):** Μην κάνετε διάλογο, να καταλάβουμε και εμείς. Και εμάς μας ενδιαφέρει το θέμα.

Κύριε Υπουργέ, συνεχίστε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Λέει, κύριε Πρόεδρε, η διάταξη αυτή ότι οι συντάξεις κανονίζονται με βάση τις ισχύουσες κατά την έναρξη της ισχύος του παρόντος νόμου, δηλαδή όσες ίσχυαν μέχρι εκείνη τη στιγμή για το δημόσιο.

Στις συντάξεις για το δημόσιο παρέπεμπε το π.δ.169 που αναφερόταν σε θανάτους στελεχών που έπεφταν κατά την ώρα της υπηρεσίας. Επομένως, δεν επιδέχεται καμμία άλλη ερμηνεία.

Είναι σαφής η διάταξη ότι δηλαδή περιπτώσεις τέτοιες σαν αυτές του θλιβερού πρόσφατου γεγονότος καλύπτονται από τις προϊσχύουσες διατάξεις του π.δ.169 και δεν ισχύει το άρθρο 12, διότι εξαιρείται με το άρθρο 4 η περίπτωση αυτή.

Αυτή είναι η ρητή δήλωση του συντάκτη του νόμου και επομένως ας αρκεστούμε σε αυτό.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Μια διευκρίνιση θα ήθελα. Οι ισχύουσες διατάξεις παραπέμπουν στις παλαιές διατάξεις;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτό λέει. Με βάση τις ισχύουσες κατά την έναρξη της ισχύος του παρόντος. Τις ισχύουσες μέχρι εκείνη την στιγμή, τις προγενέστερες.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Ο νόμος Κατρούγκαλου.

**ΠΡΟΕΔΡΕΥΩΝ (Σπυρίδων Λυκούδης):** Κύριε Γιακουμάτο, δόθηκαν οι εξηγήσεις. Τώρα αν είναι πειστικές ή όχι...

**ΓΕΡΑΣΙΜΟΣ ΓΙΑΚΟΥΜΑΤΟΣ:** Εσείς το καταλάβατε;

**ΠΡΟΕΔΡΕΥΩΝ (Σπυρίδων Λυκούδης):** Κατάλαβα και εσείς τι λέτε. Κατάλαβα, όμως, τι λέει και ο Υπουργός.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εσείς μιλάτε ως γιατρός. Κύριε Γιακουμάτο, μιλάτε ως γιατρός. Ως μαιευτήρας γιατρός;

**ΓΕΡΑΣΙΜΟΣ ΓΙΑΚΟΥΜΑΤΟΣ:** Παθολόγος είμαι.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ωραία. Σε αυτό έκανα λάθος. Εγώ μιλάω ως νομικός και είμαι ακριβολόγος και η διάταξη είναι πολύ σαφής. Μιλούσε για τις διατάξεις που ίσχυαν μέχρι εκείνη τη στιγμή.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Βρες μου τις διατάξεις.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ και τους δυο σας.

**ΓΕΡΑΣΙΜΟΣ ΓΙΑΚΟΥΜΑΤΟΣ:** Ισχύουν οι παλιές διατάξεις -αυτό ρωτάω- ή ο νόμος Κατρούγκαλου;

**ΠΡΟΕΔΡΕΥΩΝ (Σπυρίδων Λυκούδης):** Μέχρι και στις ειδικότητες αναφερθήκαμε, κύριε Γιακουμάτε.

Ευχαριστώ πάρα πολύ, να είστε καλά.

Ακολουθεί η τρίτη με αριθμό 768/25-4-2017 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με την άμεση έκδοση εγκυκλίου για την μη περικοπή των συντάξεων (ανεξαρτήτως ταμείου) λόγω αγροτικής δραστηριότητας ή επιδότησης που προϋπήρχε της 12ης Μαΐου του 2016.

Θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης, κ.Πετρόπουλος.

Κύριε Κεγκέρογλου, έχετε τον λόγο για να αναπτύξετε την επίκαιρη ερώτηση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, χρειάζεται πολλή δουλειά ακόμα για να ξεκαθαρίσουμε τα ζητήματα που ο ν.4387 για το ασφαλιστικό προκάλεσε ως ερωτηματικά, ως προβλήματα που αντιμετωπίζουν οι συνταξιούχοι. Είτε αυτοί είναι παλαιότεροι είτε αυτοί είναι νέοι συνταξιούχοι, θέλουν να γνωρίζουν το τι ισχύει, όχι εκ των υστέρων.

Για αυτό θα σας παρακαλούσα αυτό που έχουμε συζητήσει κατ’ επανάληψη και φαίνεται ότι έχει ξεκαθαρίσει το τοπίο εν πολλοίς και για τους συνταξιούχους αγρότες για τους οποίους έχει βγει η εγκύκλιος της 20ης Απριλίου, αλλά και για τους υπόλοιπους συνταξιούχους άλλων ταμείων για τους οποίους μας ενημερώσατε ότι και μετά την 1-1-2017,εφόσον συνταξιοδοτούνται, αλλά εάν είχαν την δραστηριότητα την αγροτική και τις ενισχύσεις πριν την ψήφιση του νόμου, τότε δεν υπόκεινται στην περικοπή του 60%.

Νομίζω ότι όλα αυτά ακούστηκαν και αναθάρρησαν τους ανθρώπους που είχαν προβληματισμό σε σχέση με μικρό εισόδημα από τα αγροτικά που διαθέτουν και το ερώτημα παραμένει: Θα εκδώσετε κάποια εγκύκλιο για αυτές τις περιπτώσεις, όπως ακριβώς έγινε με τους συνταξιούχους αγρότες ή θα είναι στον αέρα;

Η απαίτηση για την έκδοση εγκυκλίου ή άλλης πράξης δεν είναι θεωρητική, δεν είναι δηλαδή επειδή θέλουμε να ξέρουμε τι ισχύει, αλλά επειδή ακριβώς υπάρχουν ζητήματα που πρέπει να τα γνωρίζουν και οι ίδιοι οι λογιστές, αλλά και οι άνθρωποι οι οποίοι ασχολούνται με το σύστημα των επιδοτήσεων.

Για αυτό θα σας παρακαλούσα να ορίσετε, εάν δεν το έχετε πράξει μέχρι τώρα, ημερομηνία έκδοσης αυτής της εγκυκλίου. Είναι δεσμευτικές οι προθεσμίες για τη μεταβίβαση δικαιωμάτων ενιαίας ενίσχυσης που προκύπτουν από την Κοινή Αγροτική Πολιτική και αυτό εκ των πραγμάτων έχει σχέση με την ανάγκη να εκδοθεί κάποια εγκύκλιος από την πλευρά σας.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Τον λόγο έχει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Αν άφησα χώρο για παρανόηση θα το εξηγήσω και οφείλω να το εξηγήσω με σαφήνεια, κύριε Κεγκέρογλου, διότι πάντα έλεγα ότι ο χώρος της αγροτικής και της κτηνοτροφικής παραγωγής δεν πρέπει να δίνει τη δυνατότητα για αθέμιτη λειτουργία κάποιων οι οποίοι δεν θα είναι στις ίδιες επιβαρύνσεις με εκείνους που έχουν κατ’ εξοχήν και κυρίως ή μόνο αγροτική ή κτηνοτροφική δραστηριότητα, διότι είναι πάρα πολλοί που κάνουν άλλα επαγγέλματα και ήταν ασφαλισμένοι σε άλλα ταμεία, οι οποίοι έχουν αναπτύξει δραστηριότητες τέτοιες και πολύ μεγάλες μάλιστα σε ορισμένες περιπτώσεις.

Δεν θα πρέπει, συνεπώς, να δημιουργείται ένα προβάδισμα αθέμιτο έναντι των αγροτών οι οποίοι σύμφωνα με τον νόμο υπόκεινται στους περιορισμούς μετά το 2025. Και επειδή οι διατάξεις που ίσχυαν πριν δεν έχουν καταργηθεί για την διακοπή της συνταξιοδότησης ή της μείωσης της συνταξιοδότησης και όποιες περιπτώσεις προέβλεπαν οι προηγούμενοι για τα επιμέρους ταμεία, αυτό που πρέπει να ξεκαθαρίσω εδώ είναι ότι δεν θα υπάρχει κανένα πρόβλημα –και το έχω πει, αλλά αν παρανοήθηκε θα το εξηγήσω- σε όσους είχαν συνταξιοδοτηθεί και διατηρούν τη δραστηριότητα από άλλα ταμεία πριν την εφαρμογή του νόμου, πριν την έναρξη ισχύος του νόμου. Συνεπώς, για εκείνους που έχουν αγροτική έκταση, αλλά δεν έχουν εισοδήματα -αυτό είναι το σαφές που θέλω να πω- δεν θα έχουν σε καμμιά περίπτωση αυτή τη συνέπεια της μείωσης της σύνταξης που προβλέπεται κατά τις διατάξεις του νόμου.

Αυτή είναι η διαφοροποίηση ως προς τους αγρότες. Οι αγρότες μέχρι την 1η Ιανουαρίου του 2025 θα έχουν τη δυνατότητα να καλλιεργούν και να βγαίνουν και στη σύνταξη και να μην υφίστανται καμμιά συνέπεια εκ του νόμου. Αυτό σημαίνει ότι όσοι μέχρι εκείνη τη στιγμή έχουν βγει στη σύνταξη, θα διατηρούν αυτήν τη μεταχείριση και στη συνέχεια. Είναι άλλο πράγμα, όμως, απ’ αυτούς που έχουν άλλη δραστηριότητα, δεν είναι αγρότες, έχουν διαμορφώσει διαφορετικό ύψος συντάξεων. Δεν χρειάζεται να κάνουμε την ίδια πρόνοια και γι’ αυτούς. Αυτή είναι η δική μας θέση και αυτή είναι η σωστή ερμηνεία από τον νόμο.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, ευχαριστώ.

Αλλάζει άρδην η εικόνα η οποία είχε διαμορφωθεί με βάση τη συζήτηση που είχαμε σε τέσσερις προηγούμενες επίκαιρες ερωτήσεις, κύριε Υπουργέ.

Με σαφήνεια μπορούμε να μιλήσουμε; Μας είχατε πει ότι οι συνταξιούχοι άλλων ταμείων, εκτός του ΟΓΑ, που συνταξιοδοτήθηκαν μέχρι 31-12-2016 -σήμερα μας λέτε μέχρι την ψήφιση του νόμου και αυτό πρέπει να διευκρινιστεί- εφόσον είναι παλιοί συνταξιούχοι κι εφόσον είχαν το αγροτικό εισόδημα και την επιδότηση πριν την ψήφιση του ν.4387, δεν έχουν επίπτωση στη σύνταξή τους γιατί προστατεύονται από τους προηγούμενους ισχύοντες νόμους που τους διατηρεί το άρθρο 20, για τους παλιούς συνταξιούχους που είχαν επιδότηση πριν την ψήφιση του νόμου για τους οποίους δεν επέρχεται καμμιά μεταβολή.

Σε επόμενη επίκαιρη μάς είπατε ότι το ίδιο ισχύει και για νέους συνταξιούχους, αλλά που το αγροτικό εισόδημά τους και η επιδότησή τους ήταν πριν την ψήφιση του νόμου. Φαίνεται από την απάντησή σας ότι το δεύτερο αλλάζει. Ξεκαθαρίστε μας τι ισχύει.

Οι συνταξιούχοι των άλλων ταμείων, οι παλιοί με επιδότηση πριν την ψήφιση του νόμου, απαλλάσσονται από την περικοπή του 60%, εξαιρούνται; Οι νέοι συνταξιούχοι είτε μετά τον Μάιο είτε μετά την 1η Ιανουαρίου; Ξεκαθαρίστε μας. Των άλλων ταμείων πάλι –δεν αφορά τον ΟΓΑ- που έχουν αγροτικό εισόδημα ή ενίσχυση πριν την ψήφιση του νόμου Κατρούγκαλου, συνεχίζουν να εξαιρούνται από την περικοπή ή θα υποστούν την περικοπή; Είναι δυο συγκεκριμένα πράγματα που πρέπει να μας τα πείτε καθαρά. Δεν γίνεται να υπάρχει αυτή η θολούρα και να έρθει το Ελεγκτικό Συνέδριο να ζητάει πίσω συντάξεις και μάλιστα να επιβάλλει και ποινή γιατί δεν δήλωσαν ότι είχαν άλλο εισόδημα.

Πρέπει να ξεκαθαριστεί το τι ισχύει τώρα που είναι νωρίς και μάλιστα πριν τη λήξη της προθεσμίας που γίνεται η μεταβίβαση των δικαιωμάτων τις επόμενες ημέρες, ούτως ώστε να προστατευτούν αυτοί οι άνθρωποι. Τόσο δύσκολο είναι; Νομίζω ότι μπορείτε να το κάνετε. Περιμένω σήμερα να έχουμε σαφή απάντηση.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εξηγώ και πάλι ότι για τους αγρότες οι οποίοι είναι αγρότες κατά την αντίληψη όλων και υπάγονται στις διατάξεις ΟΓΑ με τις προβλέψεις που έχει ο νόμος εκείνος, τώρα στον ΕΦΚΑ πια, δεν υπάρχει καμμία επίδραση στις συντάξεις για όσους θα συνταξιοδοτούνται μέχρι 31-12-2024. Φυσικά και για όσους είχαν συνταξιοδοτηθεί πριν το ίδιο ισχύει.

Σχετικά, όμως, με όσους είναι ασφαλισμένοι –γιατί είχαν άλλες δραστηριότητες- σε άλλα ταμεία και έχουν καλλιέργειες και εισοδήματα και από εκεί και επειδή, όπως θα γνωρίζετε κι εσείς, υπάρχουν σημαντικές δραστηριότητες και καλλιέργειες αγροτοκτηνοτροφικές ή αλιευτικές και από τέτοιους επαγγελματίες, θα ήταν αθέμιτο οι μεν αγρότες και κτηνοτρόφοι να έχουν συνέπεια έστω και μετά το 2024, και οι άλλοι να μην έχουν καμμία συνέπεια. Πότε θα διατηρείται αυτό;

Γι’ αυτό το λόγο είπαμε -αυτό προβλέπει και ο νόμος- πως αν εμφανίζεις εισόδημα, τότε μόνο έχεις δραστηριότητα. Μπορεί να έχεις ένα χωράφι που κάθεται, θα πληρώνεις ΕΝΦΙΑ προφανώς γι’ αυτό, αλλά δεν θα εντάσσεσαι στη διαδικασία της οικονομικής δραστηριότητας, αν δεν έχεις οικονομική δραστηριότητα. Και δεν θα έχεις οικονομική δραστηριότητα, αν δεν έχεις εισόδημα. Αφού δεν θα δηλώνει εισόδημα, φορολογητέο φυσικά, στο Ε1, που είναι η δήλωση των εισοδημάτων, προφανώς δεν θα υπάγεται κάποιος στη διαδικασία της περικοπής της σύνταξης, επειδή συμβαίνει να έχει τέτοιες δραστηριότητες.

Συνεπώς, το κριτήριο είναι αν θα έχει εισόδημα. Κατά τα άλλα, δεν υπάρχει καμμία επίδραση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Οι παλιοί συνταξιούχοι;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνική Ασφάλισης και Κοινωνικής Αλληλεγγύης):** Και για τους παλιούς έχω πει. Όσοι, μέχρι την έναρξη του νόμου είχαν δραστηριότητα και εισόδημα, μπορούν να συνεχίσουν να έχουν δραστηριότητα και εισόδημα. Για τους προ της εφαρμογής του νόμου μίλησα.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Κι εμείς ευχαριστούμε.

Προχωράμε στην πρώτη με αριθμό 751/25-4-2017 επίκαιρη ερώτηση πρώτου κύκλου της Βουλευτού Λάρισας του Συνασπισμού Ριζοσπαστικής Αριστεράς κ. Άννας Βαγενά προς την Υπουργό Πολιτισμού και Αθλητισμού, σχετικά με το Α΄ Αρχαίο Θέατρο της Λάρισας και την επ’ αυτού στρατηγική του Υπουργείου Πολιτισμού και Αθλητισμού.

Θα απαντήσει η Υπουργός κ. Λυδία Κονιόρδου.

Κυρία συνάδελφε, έχετε το λόγο για δύο λεπτά.

**ΑΝΝΑ ΒΑΓΕΝΑ:** Το σημαντικότερο ίσως έργο συντήρησης και αποκατάστασης αρχαιολογικού χώρου στην ευρύτερη περιοχή της Λάρισας είναι εκείνο που αφορά το Α΄ Αρχαίο Θέατρο. Πρόκειται για ένα μνημείο πολιτιστικής κληρονομιάς με τεράστια ακτινοβολία, το οποίο βρίσκεται στις νότιες υπώρειες του λόφου του Φρουρίου, δηλαδή στην καρδιά της παλιάς πόλης της Λάρισας.

Στην παρούσα περίοδο, ο άξονας βασικών εργασιών διακόπηκε στα τέλη Δεκεμβρίου του 2015, οπότε έληξε και η χρηματοδότηση του έργου από το αναπτυξιακό πρόγραμμα ΕΣΠΑ 2007-2013.

Έκτοτε, και παρά την αρχική πρόθεση να μη διακοπούν οι ενδιάμεσες εργασίες ούτε μια ημέρα, ώστε όταν θα ξεκινούσε εκ νέου η χρηματοδότηση του έργου αναστήλωσης να μην έχει χαθεί στο μεσοδιάστημα πολύτιμος χρόνος, οι εργασίες αναστήλωσης, όχι μόνο δεν συνεχίστηκαν, αλλά παραμένει άδηλο το πότε θα ξεκινήσουν πάλι.

Την ίδια στιγμή, το σύνολο των πόρων, αλλά και του διατιθέμενου δυναμικού αφιερώνεται στη σύνταξη μελέτης -ακόμα μιας μελέτης, υπάρχουν πάρα πολλές για το μνημείο- υπό την επιμέλεια του Σωματείου «Διάζωμα». Αυτή η εξέλιξη καθιστά όλο και πιο ρευστό το χρονικό πλαίσιο αποπεράτωσης του έργου.

Με δεδομένο ότι το Αρχαίο Θέατρο της Λάρισας πρέπει να λειτουργήσει το ταχύτερο ως θέατρο, φιλοξενώντας θεατρικές παραστάσεις αρχαίου δράματος, με τους θεατές στο κοίλον –το τονίζω αυτό- καθώς είναι ένα τεράστιας σημασίας μνημείο για την περιοχή, αλλά και για τη χώρα ολόκληρη, που πρόκειται να προσελκύσει πλήθος κόσμου, φέρνοντας μεγάλο όφελος στην τοπική οικονομία και δημιουργώντας πολλές θέσεις εργασίας, λαμβανομένου δε υπόψη ότι η παρούσα ηγεσία του ΥΠΟΑ έχει λαμπρύνει με την παρουσία της το αρχαίο δράμα και παρουσιάζει ισχυρούς δεσμούς με την θεατρική-καλλιτεχνική δημιουργία της περιοχής, ενώ είναι γνωστή η ευαισθησία της για τους αρχαιολογικούς χώρους με υψηλό πολιτισμικό φόρτο, ερωτάται η κυρία Υπουργός:

Ποιες είναι οι συγκεκριμένες και θετικές ενέργειες που συνθέτουν την πολιτική του ΥΠΟΑ, έναντι του αρχαίου θεάτρου της Λάρισας; Σε ποιο στάδιο βρίσκεται σήμερα η υλοποίηση αυτής της πολιτικής και ποια στρατηγική προτίθεται να εφαρμόσει, με σκοπό το θέατρο να παραδοθεί όσο το δυνατόν συντομότερα στο κοινό, λειτουργώντας ως ορόσημο αναβάθμισης του συνολικού πολιτιστικού επιπέδου της περιοχής;

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Βαγενά.

Κυρία Υπουργέ, έχετε τον λόγο.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Σας ευχαριστώ για την επίκαιρη ερώτηση, γιατί είναι ένα θέμα που πραγματικά όλους μας απασχολεί.

Όπως ξέρετε, είναι μεγάλη η λαχτάρα να παίζει κανείς μέσα στα αρχαία θέατρα. Από την άλλη πλευρά, όμως, αυτή η διαδικασία χρειάζεται μεγάλη προσοχή και είναι χρονοβόρα, για να μπορέσουν να αποδοθούν σωστά τα αρχαία μνημεία και όχι βιαστικά. Είναι γεγονός ότι το μνημείο αυτό, το θέατρο αυτό, είναι από τα σημαντικότερα και ειδικά για το Νομό Λάρισας είναι πραγματικά μεγάλης ακτινοβολίας.

Οι υπηρεσίες του Υπουργείου Πολιτισμού και Αθλητισμού έχουν διενεργήσει σειρά σωστικών εργασιών και εργασιών συντήρησης για την ανάδειξη και του περιβάλλοντος χώρου. Η ανάδειξη του έργου σε όλες τις προηγούμενες προγραμματικές περιόδους, του 1999, του 2006, του 2007 και του 2013, όπως αναφέρατε, αποδεικνύει το μεγάλο ενδιαφέρον του Υπουργείου γι’ αυτό το σημαντικό μνημείο. Μετά τη λήξη του τελευταίου έργου, δεν υπήρξε ώριμη μελέτη για τη χρηματοδότηση, για τη συνέχιση των εργασιών. Είναι σήμερα, λοιπόν, σε εξέλιξη η εκπόνηση των σχετικών μελετών. Για να μπορέσουν να γίνουν εργασίες, πρέπει να γίνουν μελέτες για το τελευταίο στάδιο, με τη συμμετοχή και την επίβλεψη της αρμόδιας Εφορείας Αρχαιοτήτων.

Η χρηματοδότηση των μελετών, όπως αναφέρατε, δεν υποστηρίζεται μόνο από το Ίδρυμα «Διάζωμα», αλλά με 100.000 από τη χορηγία του Ιδρύματος «Κανελλοπούλου» και με πολύ σοβαρή συμμετοχή του Δήμου Λαρισαίων με 175.000, που θα προσφερθούν γι’ αυτόν τον σκοπό, συν 50.000 από το Σωματείο «Διάζωμα». Είναι ένα σημαντικό ποσό, το οποίο προβλέπεται να συγκεντρωθεί, έχει ήδη συγκεντρωθεί, για να μπορέσουν να προχωρήσουν οι μελέτες που περιλαμβάνουν την πλήρη αποτύπωση και κατάθεση πρότασης αποκατάστασης όλων των τμημάτων του μνημείου, κοίλον, διάζωμα, επιθέατρο, σκηνή, πάροδοι, τη σχεδίαση των διάσπαρτων αρχιτεκτονικών μελών, την αποτύπωση των κτηρίων του περιβάλλοντος χώρου, κυρίως των παλιών αρτοποιείων, εγκαταστάσεις, που σχεδιάζεται να ενταχθούν στην ανάδειξη και στη λειτουργία του αρχαίου θεάτρου, τη σύνταξη γεωτεχνικής μελέτης, την αποτύπωση των αρχαιολογικών χώρων της ευρύτερης περιοχής, ώστε να συνδεθούν σε μία ενιαία διαδρομή με το αρχαίο θέατρο, καθώς και εργασίες προβολής του μνημείου.

Όταν ολοκληρωθούν οι μελέτες, κατ’ εκτίμηση εντός του καλοκαιριού του τρέχοντος έτους, θα υποβληθούν, μέσω των αρμοδίων υπηρεσιών του Υπουργείου προς έγκριση, μαζί με το master plan των απαιτούμενων ενεργειών για την ανάδειξη ολόκληρου του χώρου, προκειμένου να είναι δυνατόν να υποβληθούν προτάσεις για τη χρηματοδότηση των εργασιών.

Όπως σας ανέφερα και πιο πάνω, τονίζω ότι οι συνέργειες και η συμβολή της τοπικής κοινωνίας είναι το ζητούμενο και ο στόχος κάθε φορά. Ο Δήμος Λαρισαίων προχωράει στην απαλλοτρίωση του οικοδομικού τετραγώνου στην πρόσοψη του μνημείου, ενώ παράλληλα διαμόρφωσε δίκτυο πεζοδρόμων γύρω από το μνημείο, γεγονός που κατέστησε τον ευρύτερο χώρο ελκυστικό και σημείο αναφοράς για τους Λαρισαίους και τους επισκέπτες.

Σήμερα, λοιπόν, το μνημείο διαθέτει σχεδόν το σύνολο του υλικού του κατά χώραν, καθώς και μερική προσβασιμότητα για τους επισκέπτες και κυρίως στον χώρο της ορχήστρας.

Επομένως δεν μπορούμε να πούμε ότι μπορεί άμεσα να παραδοθεί το μνημείο, αν δεν γίνουν όλες αυτές οι εργασίες, έτσι ώστε να μπορεί αν φιλοξενήσει κοινό. Δεν έχει νόημα να κάθεται ο κόσμος μέσα στην ορχήστρα, αφού μόνο εκεί επιτρέπεται αυτή τη στιγμή η προσβασιμότητα.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Κυρία συνάδελφε, έχετε τον λόγο για τη δευτερολογία σας.

**ΑΝΝΑ ΒΑΓΕΝΑ:** Σχετικά με τις μελέτες, θέλω να ρωτήσω αν διενεργούνται από το «Διάζωμα». Γιατί το «Διάζωμα» έχει πάρει τα χρήματα αυτά και τις 175.000 ευρώ από τον δήμο και –νομίζω- 180.000 ευρώ από το Ίδρυμα «Κανελλόπουλου». Κάνει το «Διάζωμα» τη μελέτη και γιατί την κάνει αυτός ο φορέας και δεν την κάνει το Υπουργείο;

Θέλω να πω ότι χρειαζόταν ένας ενδιάμεσος φορέας να κάνει τη μελέτη, μία επιπλέον μελέτη από τις πολλές που έχουν γίνει; Φοβάμαι ότι μένουμε πολύ στις μελέτες.

Γνωρίζω πάρα πολύ καλά ότι οι μελέτες είναι προϋπόθεση. Αυτό το θέατρο έχει προχωρήσει όλα αυτά τα χρόνια με τους αρχαιολόγους της Λάρισας και την Εφορεία Αρχαιοτήτων Λαρίσης. Έχει γίνει το μεγαλύτερο μέρος της εργασίας και ήταν έτοιμο να δεχθεί τουλάχιστον δύο χιλιάδες κόσμο με τις ενδιάμεσες κλίμακες που έχει. Το ξέρω πάρα πολύ καλά το έργο, το παρακολουθώ μέρα με τη μέρα. Είναι ένα πολύ σημαντικό πράγμα για τους παλιούς Λαρισαίους. Εμείς έχουμε μεγαλώσει σε αυτά τα χώματα, έχουμε περπατήσει εκεί, όταν δεν υπήρχε αρχαίο θέατρο και υπήρχαν μαγαζιά και δρόμοι. Είναι η γειτονιά μας και το ξέρουμε πολύ καλά. Φοβάμαι, λοιπόν, ότι χάνουμε χρόνο.

Βεβαίως, οι θεατές πρέπει να πάνε στο κοίλον. Αυτό εννοώ. Υπάρχει η δυνατότητα και όπως μας διαβεβαιώνουν οι αρχαιολόγοι, για δύο χιλιάδες θεατές θα μπορούσε να λειτουργήσει άμεσα. Και πιστεύω ότι εάν δεν το κάνετε εσείς, στη δική σας θητεία, ως Υπουργός Πολιτισμού, τότε αυτό δεν θα ενδιαφερθεί να το κάνει κανείς. Εσείς έχετε όλους τους λόγους. Ξέρω πολύ καλά την αγάπη σας για την πόλη, για το αρχαίο θέατρο. Εκεί ξεκινήσατε την λαμπρή καριέρα σας, ως τραγωδός. Και εσείς πρέπει να το πάρετε προσωπικά, κυρία Υπουργέ.

Τα ξέρω αυτά που λέτε, τα καταλαβαίνω. Μην μείνουμε, όμως, στις μελέτες. Γιατί εάν το Θεσσαλικό Θέατρο, που δημιουργήσαμε το 1975, είχε ασχοληθεί με το να κάνει μελέτες πριν κάνει πράξη τη θεατρική αποκέντρωση, ακόμη θα ήμασταν στις μελέτες.

Θέλω να καταθέσω στα Πρακτικά ένα φυλλάδιο από το αρχαίο θέατρο της πόλης μας, γιατί δεν είναι γνωστός αυτός ο θησαυρός, που υπάρχει στο κέντρο της Λάρισας. Πραγματικά, χαίρομαι που ήρθατε να μιλήσουμε γι’ αυτό εδώ, για να ακουστεί και να μάθει και ο κόσμος σε όλη την Ελλάδα την ύπαρξη αυτού του σπουδαίου μνημείου.

Σας ευχαριστώ.

(Στο σημείο αυτό η Βουλευτής κ. Άννα Βαγενά καταθέτει για τα Πρακτικά το προαναφερθέν φυλλάδιο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Τον λόγο έχει η κυρία Υπουργός.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Όπως σας ανέφερα στο πρώτο μέρος, οι μελέτες που γίνονται, είναι πάντα σε συνάρτηση με την Εφορεία Αρχαιοτήτων της περιοχής, που επιβλέπει τις μελέτες και δίνει τη σύμφωνη γνώμη της. Δεν γίνονται ερήμην της.

**ΑΝΝΑ ΒΑΓΕΝΑ:** Από ποιον φορέα γίνονται αυτά;

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Γίνονται πάντα σε συνεργασία και με την επίβλεψη της εφορείας.

Επίσης, οι υπηρεσίες του Υπουργείου βρίσκονται σε συνεργασία με την ειδική υπηρεσία διαχείρισης του ΠΕΠ Θεσσαλίας για ενδεχόμενη ανακοίνωση-πρόσκληση για την υποβολή και χρηματοδότηση έργων, που αποτελούν προτεραιότητα του Υπουργείου Πολιτισμού. Μία απ’ αυτές τις προτεραιότητες είναι το Αρχαίο Θέατρο της Λάρισας.

Επίσης, να προσθέσω ότι το Κεντρικό Αρχαιολογικό Συμβούλιο πρόσφατα γνωμοδότησε υπέρ της έγκρισης απαλλοτρίωσης και απευθείας εξαγοράς τριών καταστημάτων της οδού Βενιζέλου, για να απελευθερωθεί η ανατολική πάροδος του αρχαίου θεάτρου. Δεν μπορεί να λειτουργήσει ένα θέατρο, όπως πολύ καλά γνωρίζετε, μόνο με την ορχήστρα και κάποιες κερκίδες. Πρέπει να έχει προσβασιμότητα, πρέπει ο περιβάλλον χώρος να είναι κατάλληλα διαμορφωμένος. Δεν έχει νόημα να μπούμε σε ένα θέατρο έτσι, για να πούμε ότι μπήκαμε.

Είναι σημαντικό να καταλαβαίνουμε ότι, ναι, όλοι θέλουμε να αξιοποιηθούν αυτοί οι χώροι και να ζωντανέψουν ξανά. Η δουλειά, όμως, που γίνεται σε αυτούς τους χώρους, γίνεται για όλες τις επόμενες γενιές. Δεν γίνεται μόνο για τη δική μας πραγματικότητα και τις δικές μας άμεσες επιθυμίες. Επομένως, πρέπει να γίνουν με προσεκτικά βήματα, έτσι ώστε να μην υποστεί τέτοιες βλάβες το μνημείο και επιπλέον, να υπάρχει σωστή προσβασιμότητα.

Επίσης, η φροντίδα του Υπουργείου Πολιτισμού για το μνημείο φαίνεται ότι, μαζί με άλλα θέατρα του ελλαδικού χώρου, έχει ενταχθεί στον κατάλογο μνημείων παγκόσμιας πολιτιστικής κληρονομιάς της χώρας μας.

Και ας μην ξεχνάμε –εσείς το ξέρετε καλύτερα από εμένα, αλλά και εγώ από το 1978 που παίξαμε στο μικρό θεατράκι της Λάρισας, αυτό το πολύ όμορφο «δαχτυλίδι», που είναι δίπλα και πιο πέρα από το μεγάλο αρχαίο θέατρο- ότι το Αρχαίο Θέατρο της Λάρισας ήταν όλα αυτά τα χρόνια κάτω απ’ αυτήν την αγορά, όπως είπατε, από μνημεία, από κτήρια, από μαγαζιά. Σιγά, σιγά αποκαλύφθηκε. Και ήταν έργο ζωής του κ. Τζαφάλια, του σπουδαίου αυτού αρχαιολόγου, που είχε εργαστεί στην περιοχή, για να παραδοθεί το μνημείο αυτό.

Επομένως, λίγη υπομονή ακόμα, για να το βοηθήσουμε να λειτουργήσει έτσι όπως πρέπει, λαμπρό και πλήρως έτοιμο, νομίζω ότι αξίζει τον κόπο.

**ΑΝΝΑ ΒΑΓΕΝΑ:** Ελπίζω να γίνει στη θητεία σας αυτό.

Ευχαριστώ.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Ας γίνει και δεν πειράζει.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υπουργέ.

Ακολουθεί η πρώτη με αριθμό 750/24-4-2017 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκηπρος την Υπουργό Πολιτισμού και Αθλητισμού,σχετικά με την άμεση αποκατάσταση των ζημιών στο Τέμενος «Βαγιαζήτ» στο Διδυμότειχο, ύστερα από την καταστροφική πυρκαγιά της 22ης Απριλίου.

Τον λόγο έχει ο κ. Δημοσχάκης.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρία Υπουργέ, η 22η Μαρτίου ήταν μαύρη ημέρα για το Διδυμότειχο και τον Έβρο. Το Τέμενος Βαγιαζήτ, το σημαντικότερο ισλαμικό μνημείο στην Ευρώπη, μεγάλης πολιτισμικής και ιστορικής αξίας, το οποίο είναι ταυτισμένο με την ιστορία της πόλης, υπέστη σοβαρές ζημιές, εξαιτίας πυρκαγιάς. Το αποτέλεσμα ήταν να καταστραφεί εντελώς η απεριορίστου αρχιτεκτονικού κάλλους και πρωτοτυπίας ξύλινη στέγη του τεμένους, στο οποίο γίνονταν έργα ανακαίνισης και αναστύλωσής του.

Δυστυχώς, δεν λάβατε τα απαραίτητα μέτρα για την προστασία του μνημείου, με αποτέλεσμα να έχουμε αυτό το ατυχές περιστατικό της φωτιάς που ξέσπασε. Βέβαια, είναι και τραγικές οι καθυστερήσεις παράλληλα στην επανεκκίνηση των έργων αναστήλωσης του μνημείου, σύμφωνα με το πρόγραμμα ΕΣΠΑ 2014-2020. Αυτό που προέχει τη δεδομένη στιγμή είναι να προχωρήσουν άμεσα τα έργα αποκατάστασης, για να εξαφανιστούν τα σύννεφα κατάθλιψης και μελαγχολίας που έχουν καταλάβει το Διδυμότειχο, αλλά και τους κατοίκους του.

Κυρία Υπουργέ, επισκεφθήκατε το Διδυμότειχο και δεσμευτήκατε δημόσια ότι θα κάνετε τις απαιτούμενες ενέργειες για την αναστήλωση του μνημείου. Δυστυχώς, όμως, βλέπουμε σήμερα ότι έχουν αποσυρθεί τα βαρέα οχήματα, έχετε αφήσει πίσω τα αποκαΐδια και τα κατεστραμμένα μεγάλα μεταλλικά και δομικά υλικά και αντικείμενα στέλνοντας το μήνυμα της εγκατάλειψης του μνημείου στην τύχη του. Δεν φαίνεται να έχετε ένα πλάνο άμεσης αποκατάστασης των ζημιών, με αποτέλεσμα το τέμενος να είναι εκτεθειμένο στις βροχές –είχαμε πρόσφατα- ενώ έρχεται προσεχώς και ο χειμώνας, που στην περιοχή μας, ως γνωστόν, είναι ιδιαίτερα βαρύς.

Επειδή δεν θα θέλαμε να παρατηρηθούν και οι καθυστερήσεις και οι ολιγωρίες του παρελθόντος, θα θέλαμε να μας πείτε αναλυτικά ποιο είναι το χρονοδιάγραμμα για την αποκατάσταση των ζημιών του μνημείου. Γνωρίζω ότι η καταστροφή του μνημείου δεν προήλθε από έκνομη ενέργεια ή από οργανωμένη εγκληματική πράξη και γι’ αυτό μάλιστα πήρα και το ρίσκο να δηλώσω, αμέσως μόλις έφθασα στο σημείο ότι δεν είναι έκνομη ενέργεια.

Θέλουμε, όμως, να μας ενημερώσετε ποιος ευθύνεται για το ατυχές περιστατικό, σε ποιο σημείο βρίσκονται οι έρευνες, αν έχουν ασκηθεί ποινικές διώξεις, αν έχουν επιβληθεί κυρώσεις ή αν αναμένεται να επιβληθούν.

Γνωρίζοντας ότι η οικονομική κατάσταση της χώρας είναι δύσκολη και δεν είναι η καλύτερη δυνατή σήμερα, μπορείτε να μας πείτε με ποιους τρόπους και με ποια χρηματοδοτικά εργαλεία θα προχωρήσετε στην αναστήλωση του μνημείου και γενικότερα στην ανάδειξη της πολιτιστικής μας κληρονομιάς;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει η κυρία Υπουργός.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Σας ευχαριστώ, κύριε Πρόεδρε.

Το τέμενος αυτό έχει κηρυχθεί ως διατηρητέο μνημείο ήδη από το 1946. Η υλοποίηση της συνολικής αποκατάστασης του τεμένους Βαγιαζήτ είχε ενταχθεί πρόσφατα, το 2011, στο πλαίσιο του Εθνικού Στρατηγικού Πλαισίου Αναφοράς.

Τα ξημερώματα, όπως είπατε, της 22ης Μαρτίου 2017 η πυρκαγιά που εκδηλώθηκε κατέστρεψε τη δρύινη πυραμοειδή στέγη του μνημείου. Το πρωί της ίδιας ημέρας η Γενική Γραμματέας του Υπουργείου Πολιτισμού και Αθλητισμού μετέβη με κλιμάκιο από τις αρμόδιες υπηρεσίες του Υπουργείου, προκειμένου να εκτιμηθεί η κατάσταση και να μελετηθούν οι επόμενες ενέργειες. Ταυτόχρονα, δόθηκε εντολή άμεσα να διερευνηθεί η περίπτωση αυτή, αυτό το συμβάν, και να αποδοθούν οι ευθύνες.

Στις 23-3-2017, όπως αναφέρατε, επισκέφθηκα κι εγώ με την κυρία Γενική Γραμματέα το Διδυμότειχο και υπήρξε συνάντηση με τους τοπικούς παράγοντες και, όπως με έκπληξη πληροφορήθηκα, ήταν η πρώτη φορά που Υπουργός Πολιτισμού επισκέφθηκε την περιοχή, όλα αυτά τα χρόνια. Αναφέρομαι λίγο στο παρελθόν, για το οποίο μιλήσατε. Επομένως είναι σαφής η εκδήλωση του ενδιαφέροντος του Υπουργείου γι’ αυτό το μοναδικό μνημείο και η σύμπραξή του με τη μεγάλη, όπως είπατε, θλίψη των κατοίκων της περιοχής για την αποκατάσταση του μνημείου.

Άμεσα μπήκαν οι γερανοί και αφαίρεσαν όλα τα κομμάτια που προεξείχαν από τη στέγη και δημιουργούσαν επικίνδυνη κατάσταση σε όλο τον περιβάλλοντα χώρο γύρω από το μνημείο.

Άμεσα έγιναν οι καθαιρέσεις, η απόρριψη των επικρεμάμενων μεταλλικών στοιχείων. Ανατέθηκαν οι σχετικές εργασίες άμεσα, με τη διαδικασία του κατεπείγοντος, οι οποίες ολοκληρώθηκαν στις 11-4-2017. Παράλληλα, επιδιορθώθηκε η περίφραξη του μνημείου, κατασκευάστηκαν οι προσωρινές σιδερένιες θύρες στη θέση αυτών που κάηκαν και αποδόθηκε ο περιβάλλων χώρος του μνημείου στην απρόσκοπτη και ασφαλή διέλευση πεζών και οχημάτων.

Για να γίνει το συντομότερο δυνατό η αποκατάσταση του μνημείου, έχει ήδη δρομολογηθεί η μελέτη τεχνικών προδιαγραφών για την ανάθεση δύο ερευνητικών προγραμμάτων, που θα εκπονηθούν από ομάδα ειδικών επιστημόνων του Εθνικού Μετσόβιου Πολυτεχνείου, με φυσικό αντικείμενο, πρώτον, την ανακατασκευή του ξύλινου φορέα και της επιστέγασης της στέγης και, δεύτερον, τη στερέωση και αποκατάσταση του κελύφους του τεμένους.

Επομένως αυτό στο οποίο αναφερθήκατε, ότι έχουν παύσει οι εργασίες και ότι δεν γίνεται απολύτως τίποτα, δεν ισχύει. Είμαστε έτοιμοι να μπούμε στο επόμενο στάδιο μέσα στον Μάιο, οπότε θα αφαιρεθούν και τα κομμάτια που βρίσκονται στο κομμάτι μέσα από τους τοίχους του τεμένους, και θα γίνει ο καθαρισμός και η προετοιμασία του μνημείου, για να είναι έτοιμο για τις επόμενες φάσεις της αποκατάστασης.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υπουργέ.

Τον λόγο έχει ο κ. Δημοσχάκης για τη δευτερολογία του.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κυρία Υπουργέ, δεν απαντήσατε στα ερωτήματά μου. Καταγράψατε, πράγματι, μία υπηρεσιακή διαδρομή από την ώρα που εκδηλώθηκε η πυρκαγιά μέχρι πρόσφατα.

Θέλω, όμως, να υπογραμμίσω ότι η ιστορία της πόλης του Διδυμοτείχου είναι ξεχωριστή και αποτελεί κινητήριο μοχλό της τοπικής κοινωνίας, δίνοντας ανάσα στους ντόπιους επαγγελματίες αλλά και στους κατοίκους. Ένα από τα μνημεία που προσέλκυε το ενδιαφέρον των επισκεπτών ήταν αυτό το τέμενος. Οφείλετε, λοιπόν, να μας πείτε αναλυτικά ποια βήματα θα κάνετε για την αποκατάστασή του και το χρονοδιάγραμμα, να μας δώσετε συγκεκριμένο πρόγραμμα για το πώς θα πορευτεί πλέον το Υπουργείο σε ό,τι αφορά το τέμενος αυτό.

Θα ήθελα να γνωρίζετε –και το γνωρίζετε καλά- ότι δεν έχετε διορίσει ως Κυβέρνηση, όχι ως Υπουργός, την Έφορο Αρχαιοτήτων του Νομού Έβρου. Και η κ. Καραδήμα, Έφορος Αρχαιοτήτων του Νομού Ροδόπης, καταβάλλει φιλότιμες προσπάθειες να αντιμετωπίσει, πρώτον, τα δικά της προβλήματα στην περιφέρειά της, όπου έχει και τα υψηλά καθήκοντα, και βέβαια και του Νομού Έβρου, ο οποίος, ως γνωστόν, κουβαλάει ένα πολύ μεγάλο ποσοστό της βυζαντινής ιστορίας και όχι μόνο.

Ελπίζω, όμως, ότι θα πάρετε τις αποφάσεις σας, γιατί χάρη στο τέμενος Βαγιαζήτ, στο οποίο πρέπει να στρέψετε την προσοχή σας, το Διδυμότειχο μπορεί να εξελιχθεί και να μετεξελιχθεί και σε πολιτιστική πρωτεύουσα της Ανατολικής Μακεδονίας και Θράκης. Έχουμε μνημεία αρχαιοελληνικά, ρωμαϊκά, βυζαντινά, χριστιανικά, μεταβυζαντινά, μεγάλης ιστορικής και πολιτισμικής αξίας.

Τώρα, λοιπόν, που η περιοχή μας πραγματικά νιώθει φτωχότερη σε σχέση με την προηγούμενη περίοδο, αλλά και οι κάτοικοί της έχουν καταληφθεί –και αυτό που σας λέω το εννοώ- από μελαγχολία και κατάθλιψη, θα πρέπει να διασκεδάσετε όλη αυτή την κατάσταση που έχει επικρατήσει αυτή τη στιγμή στην περιοχή του Διδυμότειχου και σε όλο τον Έβρο. Θα πρέπει να αναδείξετε όλα αυτά τα ιστορικά μνημεία, για τα οποία δυστυχώς έχει σχεδιαστεί, αλλά δεν υλοποιείται η ανακαίνιση και η αναστήλωσή τους.

Νομίζω ότι είναι στο χέρι σας να προχωρήσετε σε βήματα γοργά, για να μπορέσετε να στείλετε ένα μήνυμα στην τοπική κοινωνία ότι η Αθήνα είναι παρούσα στο Διδυμότειχο, είναι παρούσα στον Έβρο. Πραγματικά αυτό επιδιώκουμε και αυτό πραγματικά οφείλετε να πράξετε.

Θα ήθελα να σας ενημερώσω -και το γνωρίζετε καλώς- ότι στον Λόφο του Καλέ στο Διδυμότειχο ιδρύθηκε μία από τις σπουδαιότερες πόλεις του Βυζαντίου. Η οχύρωσή της έγινε από τον Ιουστινιανό. Από τότε δεν έχει γίνει καμμία προσπάθεια αποκατάστασης των τειχών της. Η σημερινή κατάσταση του μνημείου είναι αρκετά καλή. Έχει σωθεί ένα μεγάλο τμήμα της, όπως η Πύλη της Αγοράς, η Πύλη της Γέφυρας, καθώς και σημαντικοί πύργοι. Η αποκατάσταση των τειχών θα αναδείκνυε τη μεγαλοπρέπειά τους και θα φώτιζε τη βυζαντινή ιστορία στην περιοχή μας και στην πόλη.

Στον ευρωπαϊκό χώρο υπάρχουν λίγες οχυρωμένες μεσαιωνικές πόλεις. Μία εξ αυτών είναι η πόλη Καρκασόν της Γαλλίας. Μπορείτε, με τους εξαίρετους επιστήμονες που έχει το Υπουργείο σας, να επισκεφθείτε αυτή την πόλη, να δείτε πώς οργανώθηκε, πώς αποκαταστάθηκε ένα σοβαρό μνημείο της Γαλλίας και τι μοχλός ανάπτυξης κατέστη στη συνέχεια για όλη την περιοχή της Περιφέρειας του Καρκασόν.

Νομίζω ότι έχετε βήματα να κάνετε για τον πολιτισμό, τον οποίο προβάλλει, τον οποίο αναδεικνύει η πόλη του Διδυμότειχου. Είναι οι μεταβυζαντινές εκκλησίες, είναι η Πλωτινούπολη. Το ελληνικό κράτος έχει φτιάξει ένα βυζαντινό μουσείο, το οποίο λειτούργησε για ένα πεντάμηνο με ρυθμούς χελώνας και, δυστυχώς, το κλείσατε. Δεν γίνεται να δημιουργούνται τόσα έξοδα στο ελληνικό κράτος για την ανάδειξη της πολιτιστικής μας κληρονομιάς και ένα βυζαντινό μουσείο, το οποίο πραγματικά πιστεύαμε ότι θα δώσει μια άλλη πνοή και έναν άλλο ρυθμό στην πόλη, να είναι κλειστό.

Θα σας παρακαλέσω πολύ να δείτε με ενδιαφέρον και το θέμα αυτό, γιατί πραγματικά το έχει ανάγκη η πόλη.

Κύριε Πρόεδρε, σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κυρία Υπουργέ, έχετε τον λόγο για τη δευτερολογία σας.

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Το Διδυμότειχο υπήρξε πραγματικά ένας τόπος σειράς αυτοκρατόρων της ύστερης βυζαντινής και πρώιμης οθωμανικής περιόδου, αλλά και τόπος εξορίας σημαντικών προσώπων και των αυλών τους. Παρουσιάζει μια μνημειακή τοπογραφία στον Λόφο του Κάστρου του, στο Βαρόσι, αλλά και στον Λόφο της Αγίας Πέτρας, όπου γίνονται οι ανασκαφές στα ερείπια της Πλωτινούπολης.

Όσον αφορά την προστασία και ανάδειξη των μνημείων του Νομού Έβρου και ειδικότερα της περιοχής του Διδυμότειχου, μπορώ να σας πω ότι σχεδιάστηκε η υποβολή από την Εφορεία Έβρου συνολικής πρότασης με τίτλο: «Προστασία και ανάδειξη αρχαιολογικών χώρων Διδυμοτείχου», προϋπολογισμού 800.000 ευρώ, η οποία περιλαμβάνει οχυρωματικό περίβολο της βυζαντινής πόλης με προϋπολογισμό 150.000 ευρώ, κατασκευή στεγάστρου στην Πλωτινούπολη με προϋπολογισμό 550.000 ευρώ. Ο σχεδιασμός έγινε στο πλαίσιο της πρόσκλησης με τίτλο: «Ολοκληρωμένη χωρική επένδυση πολιτιστικής διαδρομής Εγνατίας Οδού» της Περιφέρειας Ανατολικής Μακεδονίας-Θράκης.

Η ανάδειξη του οθωμανικού λουτρού Ορούτς Πασά, «Λουτρού των Ψιθύρων», είχε ενταχθεί στο Πρόγραμμα Εδαφικής Συνεργασίας Ελλάδας-Βουλγαρίας 2007-2013, με δικαιούχο τον Δήμο Διδυμότειχου. Έχουν εκπονηθεί μελέτες. Υπεγράφη το 2015 και εγκρίθηκε η προσωρινή υποστύλωση του μνημείου. Οι μελέτες, το έργο αποκατάστασης του Λουτρού, κατ’ εκτίμηση και σύμφωνα με την ενημέρωση από τις υπηρεσίες, θα ξεκινήσει έως το τέλος του τρέχοντος έτους, καθώς και το έργο για το Κάστρο του Πυθίου, για το οποίο οι μελέτες έχουν ήδη εκπονηθεί.

Οι μελέτες για τη συντήρηση, αποκατάσταση και προστασία για τρεις μεταβυζαντινούς ναούς στην ευρύτερη περιοχή του Διδυμοτείχου, Άγιο Αθανάσιο Μεταξάδων, Αγία Παρασκευή και Άγιο Παντελεήμονα Παλιουριού και Άγιο Αθανάσιο Αλεποχωρίου, αναπροσαρμόζονται μετά από τις παρατηρήσεις των αρμόδιων διευθύνσεων. Όταν ολοκληρωθεί η διαδικασία έγκρισης των μελετών από το ΚΑΣ, θα ενταχθούν στον επόμενο σχεδιασμό του προγράμματος δράσης με πρόταση χρηματοδότησης των εργασιών.

Επίσης, το Βυζαντινό Μουσείο θα ανοίξει. Δεν θα είναι κλειστό. Ήδη όταν πήγα εκεί, γνώρισα και τη φύλακα που θα αναλάβει αυτήν την ευθύνη. Επίσης, σχεδιάζεται εκπαιδευτικό υλικό στο Βυζαντινό Μουσείο, μέσω του οποίου τα σχολεία της ευρύτερης περιοχής αλλά και της Θράκης ολόκληρης θα μπορούν να έχουν μια πρώτη εμπεριστατωμένη επαφή με τον μνημειακό πλούτο της περιοχής, έργο πολύ σημαντικό. Η πρόθεσή μας δεν είναι να παραμείνει κλειστό το Μουσείο. Αντιθέτως, πρόθεσή μας είναι να γίνουν και τα επίσημα εγκαίνια.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Πότε;

**ΛΥΔΙΑ ΚΟΝΙΟΡΔΟΥ (Υπουργός Πολιτισμού και Αθλητισμού):** Ήδη σας είπα, με τους εποχικούς που προσλαμβάνονται, θα λειτουργήσει άμεσα.

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία Υπουργέ.

Κυρίες και κύριοι συνάδελφοι, μένει μία ακόμα επίκαιρη ερώτηση. Κύριε Βασιλειάδη, είναι για εσάς. Όμως, στο σημείο αυτό θα διακόψουμε, για να ανακοινώσουμε τα αποτελέσματα της ονομαστικής ψηφοφορίας. Σε πέντε-δέκα λεπτά θα έχουμε τελειώσει με τα αποτελέσματα και θα συνεχίσουμε με την επίκαιρη ερώτηση.

Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.

Ψήφισαν συνολικά 255 Βουλευτές.

Υπέρ της αρχής του σχεδίου νόμου, δηλαδή «ΝΑΙ», ψήφισαν 151 Βουλευτές.

Κατά της αρχής του σχεδίου νόμου, δηλαδή «ΟΧΙ», ψήφισαν 88 Βουλευτές.

Ψήφισαν «ΠΑΡΩΝ» 16 Βουλευτές.

Συνεπώς το νομοσχέδιο του Υπουργείου Οικονομίας και Ανάπτυξης: «Εξωδικαστικός μηχανισμός ρύθμισης οφειλών επιχειρήσεων και άλλες διατάξεις» έγινε δεκτό επί της αρχής κατά πλειοψηφία.

Επί του άρθρου 1 του σχεδίου νόμου:

Υπέρ του άρθρου, δηλαδή «ΝΑΙ», ψήφισαν 151 Βουλευτές.

Κατά άρθρου, δηλαδή «ΟΧΙ», ψήφισαν 103 Βουλευτές.

Ψήφισε «ΠΑΡΩΝ» 1 Βουλευτής.

Συνεπώς το άρθρο 1 έγινε δεκτό ως έχει κατά πλειοψηφία.

Επί του άρθρου 2 του σχεδίου νόμου:

Υπέρ του άρθρου, δηλαδή «ΝΑΙ», ψήφισαν 152 Βουλευτές.

Κατά του άρθρου, δηλαδή «ΟΧΙ», ψήφισαν 102 Βουλευτές.

Ψήφισε «ΠΑΡΩΝ» 1 Βουλευτής.

Συνεπώς το άρθρο 2 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Επί του άρθρου 3 του σχεδίου νόμου:

Υπέρ του άρθρου, δηλαδή «ΝΑΙ», ψήφισαν 151 Βουλευτές.

Κατά του άρθρου, δηλαδή «ΟΧΙ», ψήφισαν 102 Βουλευτές.

Ψήφισαν «ΠΑΡΩΝ» 2 Βουλευτές.

Συνεπώς το άρθρο 3 έγινε δεκτό ως έχει κατά πλειοψηφία.

Επί του άρθρου 4 του σχεδίου νόμου:

Υπέρ του άρθρου, δηλαδή «ΝΑΙ», ψήφισαν 151 Βουλευτές.

Κατά του άρθρου, δηλαδή «ΟΧΙ», ψήφισαν 70 Βουλευτές.

Ψήφισαν «ΠΑΡΩΝ» 34 Βουλευτές.

Συνεπώς το άρθρο 4 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Επί του άρθρου 5 του σχεδίου νόμου:

Υπέρ του άρθρου, δηλαδή «ΝΑΙ», ψήφισαν 157 Βουλευτές.

Κατά του άρθρου, δηλαδή «ΟΧΙ», ψήφισαν 70 Βουλευτές.

Ψήφισαν «ΠΑΡΩΝ» 28 Βουλευτές.

Συνεπώς το άρθρο 5 έγινε δεκτό ως έχει κατά πλειοψηφία.

Επί του άρθρου 6 του σχεδίου νόμου:

Υπέρ του άρθρου, δηλαδή «ΝΑΙ», ψήφισαν 151 Βουλευτές.

Κατά του άρθρου, δηλαδή «ΟΧΙ», ψήφισαν 89 Βουλευτές.

Ψήφισαν «ΠΑΡΩΝ» 15 Βουλευτές.

Συνεπώς το άρθρο 6 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Επί του άρθρου 7 του σχεδίου νόμου:

Υπέρ του άρθρου, δηλαδή «ΝΑΙ», ψήφισαν 157 Βουλευτές.

Κατά του άρθρου, δηλαδή «ΟΧΙ», ψήφισαν 70 Βουλευτές.

Ψήφισαν «ΠΑΡΩΝ» 28 Βουλευτές.

Συνεπώς το άρθρο 7 έγινε δεκτό ως έχει κατά πλειοψηφία.

Επί του άρθρου 8 του σχεδίου νόμου:

Υπέρ του άρθρου, δηλαδή «ΝΑΙ», ψήφισαν 151 Βουλευτές.

Κατά του άρθρου, δηλαδή «ΟΧΙ», ψήφισαν 71 Βουλευτές.

Ψήφισαν «ΠΑΡΩΝ» 33 Βουλευτές.

Συνεπώς το άρθρο 8 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Επί του άρθρου 9 του σχεδίου νόμου:

Υπέρ του άρθρου, δηλαδή «ΝΑΙ», ψήφισαν 157 Βουλευτές.

Κατά του άρθρου, δηλαδή «ΟΧΙ», ψήφισαν 83 Βουλευτές.

Ψήφισαν «ΠΑΡΩΝ» 15 Βουλευτές.

Συνεπώς το άρθρο 9 έγινε δεκτό ως έχει κατά πλειοψηφία.

Επί του άρθρου 10 του σχεδίου νόμου:

Υπέρ του άρθρου, δηλαδή «ΝΑΙ», ψήφισαν 149 Βουλευτές.

Κατά του άρθρου, δηλαδή «ΟΧΙ», ψήφισαν 89 Βουλευτές.

Ψήφισαν «ΠΑΡΩΝ» 17 Βουλευτές.

Συνεπώς το άρθρο 10 έγινε δεκτό ως έχει κατά πλειοψηφία.

Επί του άρθρου 11 του σχεδίου νόμου:

Υπέρ του άρθρου, δηλαδή «ΝΑΙ», ψήφισαν 151 Βουλευτές.

Κατά του άρθρου, δηλαδή «ΟΧΙ», ψήφισαν 70 Βουλευτές.

Ψήφισαν «ΠΑΡΩΝ» 34 Βουλευτές.

Συνεπώς το άρθρο 11 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Επί του άρθρου 12 του σχεδίου νόμου:

Υπέρ του άρθρου, δηλαδή «ΝΑΙ», ψήφισαν 149 Βουλευτές.

Κατά του άρθρου, δηλαδή «ΟΧΙ», ψήφισαν 104 Βουλευτές.

Ψήφισαν «ΠΑΡΩΝ» 2 Βουλευτές.

Συνεπώς το άρθρο 12 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Επί του άρθρου 13 του σχεδίου νόμου:

Υπέρ του άρθρου, δηλαδή «ΝΑΙ», ψήφισαν 157 Βουλευτές.

Κατά του άρθρου, δηλαδή «ΟΧΙ», ψήφισαν 70 Βουλευτές.

Ψήφισαν «ΠΑΡΩΝ» 28 Βουλευτές.

Συνεπώς το άρθρο 13 έγινε δεκτό ως έχει κατά πλειοψηφία.

Επί του άρθρου 14 του σχεδίου νόμου:

Υπέρ του άρθρου, δηλαδή «ΝΑΙ», ψήφισαν 151 Βουλευτές.

Κατά του άρθρου, δηλαδή «ΟΧΙ», ψήφισαν 77 Βουλευτές.

Ψήφισαν «ΠΑΡΩΝ» 27 Βουλευτές.

Συνεπώς το άρθρο 14 έγινε δεκτό ως έχει κατά πλειοψηφία.

Επί του άρθρου 15 του σχεδίου νόμου:

Υπέρ του άρθρου, δηλαδή «ΝΑΙ», ψήφισαν 150 Βουλευτές.

Κατά του άρθρου, δηλαδή «ΟΧΙ», ψήφισαν 70 Βουλευτές.

Ψήφισαν «ΠΑΡΩΝ» 35 Βουλευτές.

Συνεπώς το άρθρο 15 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Επί του άρθρου 16 του σχεδίου νόμου:

Υπέρ του άρθρου, δηλαδή «ΝΑΙ», ψήφισαν 151 Βουλευτές.

Κατά του άρθρου, δηλαδή «ΟΧΙ», ψήφισαν 70 Βουλευτές.

Ψήφισαν «ΠΑΡΩΝ» 34 Βουλευτές.

Συνεπώς το άρθρο 16 έγινε δεκτό ως έχει κατά πλειοψηφία.

Επί του άρθρου 17 του σχεδίου νόμου:

Υπέρ του άρθρου, δηλαδή «ΝΑΙ», ψήφισαν 170 Βουλευτές.

Κατά του άρθρου, δηλαδή «ΟΧΙ», ψήφισαν 83 Βουλευτές.

Ψήφισαν «ΠΑΡΩΝ» 2 Βουλευτές.

Συνεπώς το άρθρο 17 έγινε δεκτό ως έχει κατά πλειοψηφία.

Επί της τροπολογίας με αριθμό 1025/13 του σχεδίου νόμου:

Υπέρ της τροπολογίας, δηλαδή «ΝΑΙ», ψήφισαν 230 Βουλευτές.

Κατά της τροπολογίας, δηλαδή «ΟΧΙ», ψήφισαν 15 Βουλευτές.

Ψήφισαν «ΠΑΡΩΝ» 10 Βουλευτές.

Συνεπώς η τροπολογία με αριθμό 1025/13 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Επί της τροπολογίας με αριθμό 1026/14 του σχεδίου νόμου:

Υπέρ της τροπολογίας, δηλαδή «ΝΑΙ», ψήφισαν 161 Βουλευτές.

Κατά της τροπολογίας, δηλαδή «ΟΧΙ», ψήφισαν 77 Βουλευτές.

Ψήφισαν «ΠΑΡΩΝ» 17 Βουλευτές.

Συνεπώς η τροπολογία με αριθμό 1026/14 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδια άρθρα.

Επί της τροπολογίας με αριθμό 1027/15 του σχεδίου νόμου:

Υπέρ της τροπολογίας, δηλαδή «ΝΑΙ», ψήφισαν 149 Βουλευτές.

Κατά της τροπολογίας, δηλαδή «ΟΧΙ», ψήφισαν 106 Βουλευτές.

Συνεπώς η τροπολογία με αριθμό 1027/15 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Επί του ακροτελεύτιου άρθρου του σχεδίου νόμου:

Υπέρ του ακροτελεύτιου άρθρου, δηλαδή «ΝΑΙ», ψήφισαν 151 Βουλευτές.

Κατά του ακροτελεύτιου άρθρου, δηλαδή «ΟΧΙ», ψήφισαν 89 Βουλευτές.

Ψήφισαν «ΠΑΡΩΝ» 15 Βουλευτές.

Συνεπώς το ακροτελεύτιο άρθρο έγινε δεκτό, όπως τροποποιήθηκε από τον κύριο Υπουργό, κατά πλειοψηφία, σύμφωνα με το παρακάτω πρωτόκολλο ονομαστικής ψηφοφορίας.

(Το πρωτόκολλο της διεξαχθείσης ονομαστικής ψηφοφορίας καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 137α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το νομοσχέδιο του Υπουργείου Οικονομίας και Ανάπτυξης: «Εξωδικαστικός μηχανισμός ρύθμισης οφειλών επιχειρήσεων και άλλες διατάξεις» έγινε δεκτό επί της αρχής και επί των άρθρων.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΝΙΚΟΛΑΟΣ ΞΥΔΑΚΗΣ:** Ναι.

**ΓΕΩΡΓΙΟΣ ΓΕΩΡΓΑΝΤΑΣ:** Όχι.

**ΕΛΕΝΗ ΖΑΡΟΥΛΙΑ:** Παρών.

**ΑΘΑΝΑΣΙΟΣ ΒΑΡΔΑΛΗΣ:** Όχι.

**ΔΗΜΗΤΡΙΟΣ ΚΑΜΜΕΝΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΓΕΩΡΓΙΟΣ ΑΜΥΡΑΣ:** Ναι.

Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Οικονομίας και Ανάπτυξης «Εξωδικαστικός μηχανισμός ρύθμισης οφειλών επιχειρήσεων και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου 138α)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, επανερχόμαστε στις επίκαιρες ερωτήσεις και προχωρούμε στη συζήτηση της τέταρτης με αριθμό 712/10-4-2017 επίκαιρης ερώτησης δεύτερου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την Υπουργό Πολιτισμού και Αθλητισμού,με θέμα «αδικαιολόγητη καθυστέρηση του Υπουργείου στο αίτημα του Δήμου Κιλκίς για την ανάληψη του έργου "Συντήρηση και Αναβάθμιση του Εθνικού Σταδίου Κιλκίς”».

Στην επίκαιρη ερώτηση του κ. Γεωργαντά θα απαντήσει ο Υφυπουργός κ. Γεώργιος Βασιλειάδης.

Κύριε Γεωργαντά, έχετε τον λόγο για δύο λεπτά.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Η αλήθεια είναι ότι το περιεχόμενο της επίκαιρης ερώτησής μου σήμερα είναι ασυνήθιστο. Είναι ασυνήθιστο γιατί -όπως είπατε από το θέμα του, κύριε Πρόεδρε-, ζητάμε εξηγήσεις από την πλευρά του Υπουργείου για την καθυστέρηση στο αίτημα του Δήμου Κιλκίς να αναλάβει και να κάνει ο ίδιος, με δικές του δαπάνες, τη συντήρηση και την αναβάθμιση του Δημοτικού Σταδίου στο Κιλκίς. Πρόκειται για ένα έργο το οποίο είχε αναλάβει να κάνει η Γενική Γραμματεία Θεσμού και το αρμόδιο, φυσικά, Υπουργείο, πλην όμως, στις 4 Δεκεμβρίου του 2015, τελείως αναιτιολόγητα -δεν θα αναφερθώ, όμως, αυτήν τη στιγμή σε αυτό-, ο προηγούμενος Υπουργός, ο κ. Κοντονής, αποφάσισε τη διακοπή των εργασιών.

Το παράδοξο, κύριε Πρόεδρε, σε αυτήν την υπόθεση είναι το εξής: Στις 18 Ιανουαρίου του 2016 ο Δήμος Κιλκίς έκανε επίσημο αίτημα, από την στιγμή που υπάρχει αδυναμία ή άρνηση ή απροθυμία -όπως θέλει το εκλαμβάνει κανείς- από την πλευρά της κεντρικής διοίκησης να ολοκληρώσει ένα έργο, το οποίο είχε υποχρέωση να το κάνει και του οποίου οι εργασίες διακόπηκαν αναιτιολόγητα, και ζήτησε τον φάκελο για να ολοκληρώσει το έργο ο Δήμος Κιλκίς. Πέρασαν δεκαέξι μήνες και ο φάκελος του έργου δεν έχει έρθει στον Δήμο Κιλκίς για να μπορέσει ο δήμος, με δικές του δαπάνες, να ολοκληρώσει το έργο και να το αποδώσει στους νέους του Κιλκίς, ώστε να μπορέσουν όλοι όσοι αθλούνται, όλοι όσοι γυμνάζονται, όλοι όσοι έχουν ομάδες -και μπορούν και γίνονται επίσημα παιχνίδια σε αυτό το στάδιο- να χαρούν ένα τέτοιο στάδιο.

Αυτό το απαράδεκτο, το οποίο το κληρονόμησε ο Υπουργός ο οποίος θα απαντήσει σήμερα, είναι ένα ζήτημα το οποίο πραγματικά ξεφεύγει από κάθε δεοντολογία και από κάθε λογική. Και πραγματικά αναμένω με ενδιαφέρον την απάντηση, καθώς η επίσημη αλληλογραφία του Δήμου Κιλκίς προς το Υπουργείο για αυτό το αίτημα είναι, βεβαίως, στη διάθεση του Υπουργείου και σε γνώση όλων των Κιλκισιωτών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Πραγματικά, στην υπόθεση του δημοτικού σταδίου Κιλκίς έχουμε να κάνουμε με μια πονεμένη ιστορία που επί της ουσίας δείχνει το πώς γίνονται τα πράγματα στη χώρα όλα αυτά τα χρόνια και το τι καλούμαστε να αντιμετωπίσουμε τώρα.

Ενδεχομένως να είχε νόημα να δούμε το πώς ξεκινήσαμε και πώς καταλήξαμε, γιατί αυτό το έργο, κύριε Πρόεδρε, είναι ένα έργο που εντάχθηκε και ξεκίνησε να φτιάχνεται το 2003 με προγραμματισμό να ολοκληρωθεί σε τριακόσιες εξήντα ημέρες. Είχε, δε, αρχικό προϋπολογισμό 1,5 εκατομμύριο ευρώ και έφτασε τα 2,5 εκατομμύρια ευρώ χωρίς να έχει ολοκληρωθεί.

Από εκεί και μετά, υπήρξε απόφαση από την Γενική Γραμματεία Αθλητισμού και από τον προκάτοχό μου να υπάρξει μια διακοπή των εργασιών λόγω της πολυπλοκότητας της ιστορίας των συμβάσεων με τις διαδοχικές παρατάσεις -εάν θέλετε μπορούμε να αναφερθούμε στη συνέχεια στο ιστορικό- να γίνει η εκκαθάριση και εν συνεχεία, αφού είχε συζητηθεί με τον Δήμο Κιλκίς, να αποδοθεί στον δήμο για να μπορέσει το έργο να ολοκληρωθεί, χωρίς, την ίδια στιγμή, να αφήσουμε τον Νομό Κιλκίς έξω από τον σχεδιασμό.

Για τον λόγο αυτόν και επειδή το έργο ξεκίνησε με τις τότε μεθόδους -τις γνωστές μεθόδους, που μας οδήγησαν εδώ που μας οδήγησαν- είχε ενταχθεί ως μία μονάδα μαζί με κάποιες άλλες αθλητικές εγκαταστάσεις του νομού. Ξεκίνησαν οι αποψιλωμένες τεχνικές υπηρεσίες Γενικής Γραμματείας Αθλητισμού -που και αυτό μπορούμε εάν θέλετε να το συζητήσουμε, το πώς φτάσαμε εδώ πέρα- να βγάλουν μια άκρη με τους πίνακες, με τις επιμετρήσεις, με την πορεία, για να μπορέσει να γίνει οικονομική εκκαθάριση για να γίνει παράδοση και παραλαβή και να αποδοθεί στον δήμο.

Από την πλευρά της αναδόχου εταιρείας, στις 24 Μαρτίου 2017 μας απεστάλη ο τέταρτος ανακεφαλαιωτικός πίνακας ούτως ώστε να μπορέσουμε να προχωρήσουμε το έργο. Ακολουθήθηκαν οι διαδικασίες, που προβλέπονται στον νόμο. Πριν από μια εβδομάδα έγινε το υπηρεσιακό συμβούλιο, στο οποίο έρχεται η εισήγηση προς εμένα για τη διακοπή των εργασιών. Και υπολογίζουμε, με βάση τις διαδικασίες, που προβλέπει ο νόμος, ότι σε περίπου τρεις μήνες από σήμερα το έργο θα μπορέσει να παραληφθεί και να αποδοθεί στον δήμο για να συνεχίσουν -εφόσον το επιθυμεί-, να τελειώσουν οι λεπτομέρειες του γηπέδου, που δεν επηρεάζουν αυτήν τη στιγμή την άθληση των πολιτών στο στάδιο. Μιλάμε για εργασίες στις κερκίδες. Το εργοτάξιο αυτήν τη στιγμή είναι κάτω από τις κερκίδες.

Επομένως, υπάρχει μια προβληματική κατάσταση. Υπάρχει μια κατάσταση, που δημιουργήθηκε από το 2003 μέχρι το 2016. Οι υπηρεσίες προσπάθησαν να βγάλουν άκρη για να μπορέσουμε να μην χαλάσουμε άλλο δημόσιο χρήμα. Προτάσσουμε το δημόσιο συμφέρον και το δημόσιο χρήμα, τη διασφάλιση του δημόσιου χρήματος.

Επομένως, έχουμε καθαρές διαδικασίες, χωρίς απαραίτητη ευθύνη των υπηρεσιών της γενικής γραμματείας για τις όποιες καθυστερήσεις. Σας ξαναλέω ότι είχαμε δώδεκα αναθεωρήσεις της αρχικής σύμβασης, κύριε Πρόεδρε.

Αυτή είναι η πραγματικότητα. Εάν θέλετε να μπούμε σε λεπτομέρειες για το πώς φτάσαμε ως εδώ, μπορούμε να το κάνουμε. Νομίζω, όμως, ότι δεν έχει σημασία. Ο κόσμος γνωρίζει.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Ορίστε, κύριε συνάδελφε, έχετε τον λόγο για τρία λεπτά για τη δευτερολογία σας.

**ΓΕΩΡΓΙΟΣ ΓΕΩΡΓΑΝΤΑΣ:** Κύριε Πρόεδρε, πραγματικά, μου κάνει εντύπωση το εξής: Εγώ πάντα την πρωτολογία μου την ξεκινάω σε ένα πλαίσιο μέσα στο οποίο να υπάρξει μια ουσιαστική κουβέντα και μια συνεννόηση. Τώρα, ακούω εδώ από την πλευρά του Υπουργού -και απογοητεύομαι πραγματικά, γιατί δεν έδωσα ευθύνες στον συγκεκριμένο Υπουργό για το ότι δεκαπέντε μήνες τώρα δεν μπορούμε να παραλάβουμε ένα έργο- αιχμές ότι το έργο δεν έγινε με καθαρό τρόπο, πως υπήρχαν αυτές οι διαδοχικές συμβάσεις και παρατάσεις.

Κύριε Υπουργέ, πηγαίνετε στον εισαγγελέα. Θέλετε να πείτε, δηλαδή, ότι οι προκάτοχοί σας στο Υπουργείο, η γραμματεία, η διεύθυνση, οι επιβλέποντες μηχανικοί, δεν επιτέλεσαν σωστά το καθήκον τους; Για να λυθεί αυτό έχετε έναν και μοναδικό τρόπο -όχι ως δυνατότητα, αλλά ως υποχρέωσή σας- να πάτε στον εισαγγελέα.

Εγώ διαβάζω εδώ πέρα την απόφαση του κ. Κοντονή που λέει, «Η υπηρεσία μας δεν έχει τη δυνατότητα να χρηματοδοτήσει το έργο». Γι’ αυτό σταμάτησε αυτό το έργο, που είχε μείνει ένα υπόλοιπο 600.000 ευρώ. Λοιπόν, ή είχε απροθυμία ή δεν είχε τη δυνατότητα.

Θα πω, όμως, και κάτι άλλο, που δεν ήθελα να το πω: Στις 8 Σεπτεμβρίου του 2015, από το Πρόγραμμα Δημοσίων Επενδύσεων, υπήρχε πίστωση 300.000 ευρώ. Και επειδή εγώ στις συναντήσεις με τον κ. Κοντονή ήμουν παρών και στις δύο, ποτέ δεν του είπε ο δήμαρχος Κιλκίς ότι θέλει να κάνει το έργο αυτός. Του είπε: «Να εξαντληθούν οι 300.000 που είναι ήδη μέσα και αν δεν μπορείτε, επιτέλους, να το φτιάξετε, το υπόλοιπο να το φτιάξω εγώ». Ο κ. Κοντονής, τελείως ανακριβώς, δήλωσε ότι από την αρχή το ζήτησε αυτό ο δήμαρχος. Επειδή, όμως, ήμουν παρών, δεν το ζήτησε ποτέ ο δήμαρχος αυτό. Ο δήμαρχος είπε να αναλάβει το υπόλοιπο ποσό, πέραν των 300.000 ευρώ.

Εν πάση περιπτώσει, διέκοψε τις εργασίες. Και αυτήν τη στιγμή, είκοσι μήνες μετά, οι Κιλκισιώτες, σε ένα ημιτελές έργο που ξέρουν ότι ο δήμος θέλει να το πράξει, ρωτούν εύλογα: Μα, γιατί δεν έρχεται ο φάκελος για να το φτιάξει αυτό το έργο ο δήμος με δικές του δαπάνες, για να μην έχουμε να κάνουμε με την κεντρική διοίκηση; Αυτό που βλέπουμε είναι ότι δεν μπορεί μια υπηρεσία και πως θέλει περίπου είκοσι μήνες για να κλείσει ένας φάκελος και να παραχωρηθεί ένα έργο στο δήμο για να φτιαχτεί με λεφτά των δημοτών.

Αν αυτός είναι χρόνος εύλογος -αν τηρηθεί, εγώ κρατάω τις επιφυλάξεις μου- για να έχουμε διακοπή εργασιών κάπου και στη συνέχεια να αναλάβουν οι ίδιοι οι δημότες να κάνουν ένα έργο, ανησυχώ πάρα πολύ για τον τρόπο με τον οποίο μπορεί να είναι αποτελεσματική η διαχείριση των πραγμάτων από το συγκεκριμένο Υπουργείο.

Υπάρχουν ζητήματα πολιτικά και ηθικά για ποιον λόγο διακόπηκαν αυτές οι εργασίες. Το επίσημο έγγραφό μου, μου λέει γιατί δεν μπορεί να το χρηματοδοτήσει. Να μην δω πού έδωσε χρήματα εκείνη την περίοδο ο Υπουργός. Δεν θέλω να το ψάξω. Ένα πράγμα με ενδιαφέρει, για να μην ασχολούμαστε άλλο: Στείλτε τον φάκελο στο Κιλκίς για να φτιάξει το έργο ο Δήμος Κιλκίς. Τι πιο απλό; Τι πιο καθαρό;

Σε αυτό, δυστυχώς, εγώ συγκεκριμένη απάντηση πάλι δεν παίρνω. Μιλάτε για τρεις μήνες μετά.

Να σας πω, όμως, και κάτι για να μην μένουν υπόνοιες: Εάν επαναλάβετε αυτό το οποίο είπατε, τότε έχετε υποχρέωση τον φάκελο για όλα τα προηγούμενα χρόνια να τον στείλετε εκεί που πρέπει να τον στείλετε. Τόσο απλά και καθαρά, για να καταλαβαινόμαστε εδώ μέσα.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Ευχαριστώ, κύριε Πρόεδρε.

Νομίζω, κύριε Γεωργαντά, πως κάνετε ότι δεν καταλαβαίνετε. Σας ξαναλέω λοιπόν, το εξής: Μετά την απόφαση για διακοπή -και θα πούμε και το πώς φτάσαμε στην απόφαση για διακοπή- γίνεται η εκκαθάριση για να μπορέσει να γίνει η παράδοση και η παραλαβή. Η επιτροπή, λοιπόν, κοιτάζει αν εκτελέστηκαν τα έργα, που προβλέπονταν στις συνεχείς αναθεωρήσεις των συμβάσεων, αν πληρωθήκανε σωστά και το τι συνέβη. Δεν ξέρω αν θα φτάσει ενώπιον εισαγγελέα. Ελπίζουμε όλοι να μην φτάσει. Όμως, το να μην καταλαβαίνετε ότι μια σύμβαση, που ξεκίνησε στις 29-4-2003, που αναπροσαρμόστηκε το 2005, αναθεωρήθηκε το 2007 και αναπροσαρμόστηκε ο προϋπολογισμός, αναθεωρήθηκε το 2008, αναθεωρήθηκε ξανά το 2009, ακολούθησαν αλλεπάλληλες παρατάσεις μέχρι το 2012, οκτακόσιες ενενήντα τρεις μέρες το έργο είχε σταματήσει…

**ΓΕΩΡΓΙΟΣ ΓΕΩΡΓΑΝΤΑΣ:** Έχετε να πληρώσετε λεφτά στον εργολάβο;

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** …και ο εργολάβος δεν πληρωνότανε. Δεν θα τσακωθούμε γι’ αυτό.

**ΓΕΩΡΓΙΟΣ ΓΕΩΡΓΑΝΤΑΣ:** Τι λεφτά σας ζήτησε ο εργολάβος; Σας ζήτησε; Πείτε μας, για να ξέρουν οι Κιλκισιώτες.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Τώρα γίνεται η εκκαθάριση, κύριε Γεωργαντά.

**ΓΕΩΡΓΙΟΣ ΓΕΩΡΓΑΝΤΑΣ:** Ο εργολάβος τι λέει ότι θέλει να πάρει;

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Θα έρθει και η ταμπακιέρα. Μη βιάζεστε.

**ΓΕΩΡΓΙΟΣ ΓΕΩΡΓΑΝΤΑΣ:** Πώς να μη βιάζομαι; Βιάζομαι.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Θα γίνει ανακεφαλαιωτικός πίνακας και δεν θα χαθεί ούτε ένα ευρώ του δημοσίου χρήματος.

Κύριε Γεωργαντά, ας μην ανοίξουμε αυτήν την κουβέντα. Τα έργα αυτά έτσι γίνονταν, με αυτόν τον τρόπο. Έτσι φτάσαμε εδώ.

Λοιπόν, εμείς τώρα προσπαθούμε να κάνουμε την εκκαθάριση, να δούμε τι εργασίες γίνανε. Το 2003 το νομικό πλαίσιο που υπήρχε -μπορούμε να το σχολιάσουμε αυτό, ηθελημένα ή αθέλητα- έτσι προέβλεπε και έτσι γινόντουσαν οι διαγωνισμοί. Και έτσι γιγαντωνόντουσαν και τα χρήματα που έδινε το Δημόσιο.

**ΓΕΩΡΓΙΟΣ ΓΕΩΡΓΑΝΤΑΣ:** Έχετε διαφορά με τον εργολάβο; Γιατί δεν μας το λέτε; Σας ζητάει λεφτά ο εργολάβος;

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Γίνεται η εκκαθάριση, κύριε Γεωργαντά, και εκεί πέρα θα τα βρούμε όλα.

Από εκεί και μετά, όταν τελειώσει η διαδικασία, που υπολογίζουν οι υπηρεσίες μου σε τρεις μήνες από τώρα, θα μπορέσει να παραληφθεί το έργο και να συνεχίσει ο δήμος. Παρ’ όλα αυτά, το στάδιο χρησιμοποιείται. Με προβλήματα, αλλά χρησιμοποιείται, κύριε Γεωργαντά. Δεν επιβαρύνεται η αθλητική κοινωνία του Κιλκίς.

Ταυτόχρονα, στο σύνολο του Νομού Κιλκίς θα εντάξουμε το επόμενο διάστημα στο ΠΔΕ του 2017, τουλάχιστον, δύο έργα: Στο Δήμο Παιονίας, στην Αξιούπολη την κατασκευή γηπέδου αντισφαίρισης και στον Άγιο Πέτρο θα γίνει η αποπεράτωση του κλειστού γυμναστηρίου. Και σε συνεργασία με το δήμο, που προσπαθούμε να έχουμε καλή συνεργασία και καλή συνεννόηση, θα δούμε τι άλλες ανάγκες υπάρχουν στα πλαίσια της νέας φιλοσοφίας που έχει η Γενική Γραμματεία Αθλητισμού για τα έργα, για να μπορέσουμε να καλύψουμε τις ανάγκες του νομού.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ και εγώ, κύριε Υπουργέ.

Κυρίες και κύριοι συνάδελφοι, μας έχει έρθει η ενημέρωση από την γραμματεία για το ποιες ερωτήσεις δεν θα συζητηθούν, τις οποίες και εκφωνώ.

Η με αριθμό 3849/2-3-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών,με θέμα: «Παροχή διευκρινήσεων ώστε να αρκεί η ασφαλιστική και φορολογική ενημερότητα μιας εταιρείας, στις περιπτώσεις κεφαλαιουχικών εταιρειών, προκειμένου αυτές να εισπράξουν χρήματα από δημόσιο, ΝΠΔΔ, ΟΤΑ ή άλλους φορείς», δεν θα συζητηθεί μετά από συνεννόηση της Υφυπουργού Οικονομικών με τον Βουλευτή.

Πριν συνεχίσω, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθητές και μαθήτριες και έξι εκπαιδευτικοί συνοδοί τους από το 14ο Δημοτικό Σχολείο Σταυρούπολης Θεσσαλονίκης.

Σάς καλωσορίζουμε στο ελληνικό Κοινοβούλιο.

Είχατε την ατυχία να έρθετε την ώρα που τελειώνει η σημερινή συνεδρίαση, γι’ αυτό βλέπετε και άδεια την Αίθουσα. Εγώ απλώς εκφωνώ αυτή την ώρα ποια διαδικασία δεν θα γίνει, γιατί δεν θα απαντηθούν οι επόμενες ερωτήσεις. Δεν πειράζει, όμως, γνωρίσατε και την Αίθουσα του Κοινοβουλίου.

Συνεχίζω: Η τέταρτη με αριθμό 752/25-4-2017 επίκαιρη ερώτηση πρώτου κύκλου της Βουλευτού Α΄ Αθηνών του Κομμουνιστικού Κόμματος Ελλάδας κ. Λιάνας Κανέλλη προς τον Υπουργό Περιβάλλοντος και Ενέργειας, σχετικά με τη μονάδα επεξεργασίας υποπροϊόντων κρέατος στους Αγίους Θεοδώρους Λεχαινών Ηλείας, δεν θα συζητηθεί λόγω κωλύματος του Αναπληρωτή Υπουργού Περιβάλλοντος και Ενέργειας κ. Σωκράτη Φάμελλου.

Η τρίτη με αριθμό 761/25-4-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Υγείας,με θέμα: «Θα κατατεθεί επίσημη υποψηφιότητα της Πάτρας για τη μετεγκατάσταση της Ευρωπαϊκής Υπηρεσίας Φαρμάκων;», δεν θα συζητηθεί λόγω κωλύματος του Υπουργού Υγείας κ. Ανδρέα Ξανθού.

Η δεύτερη με αριθμό 753/25-4-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με την κατάργηση ή την αναστολή λειτουργίας του 12ου Δημοτικού Σχολείου του Δήμου Θεσσαλονίκης, δεν θα συζητηθεί λόγω κωλύματος του Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου. Αιτία, φόρτος εργασίας.

Η με αριθμό 2795/23-1-2017 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Υπεξαίρεση στην οικονομική διαχείριση του Θεραπευτηρίου Χρόνιων Παθήσεων Δράμας», δεν θα συζητηθεί διότι ο Βουλευτής ικανοποιήθηκε από τη γραπτή απάντηση που πήρε από τον Υπουργό.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 13.51΄ λύεται η συνεδρίαση για τηνΤετάρτη, 3 Μαΐου 2017 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**